title: Hans Christian Cornelius Mortensen

text: Hans Christian Cornelius Mortensen (27. elokuuta 1856 Jonstrup, Själlanti − 7. kesäkuuta 1921) oli tanskalainen lintutieteilijä ja opettaja, joka aloitti lintujen rengastuksen tieteen apuvälineenä.


title: Hans Christian Cornelius Mortensen

text: Mortensen opiskeli Kööpenhaminan yliopistossa ensin teologiaa ja myöhemmin lääketiedettä ja eläintiedettä. Hän jätti opintonsa kesken, eikä koskaan suorittanut loppututkintoa. Hän elätti itsensä toimimalla opettajana Kööpenhaminan alueen kouluissa, kunnes 1888 sai opettajan viran Viborgin Katedralskolesta. Hän asui loppuelämänsä Viborgissa. Vuonna 1891 Mortensen avioitui Ingeborg Lemmingin (1858–1938) kanssa. Avioliitto oli lapseton.


title: Hans Christian Cornelius Mortensen

text: Mortensen aloitti lintujen rengastamisen sinkkirenkailla vuonna 1899, mutta havaittuaan raskaiden renkaiden vahingoittavan linnun jalkaa, hän vaihtoi materiaaliksi kevyemmän alumiinin. Ensimmäisenä vuonna hän rengasti 165 kottaraista, joista onnistui saamaan löydöt Alankomaista ja Norjasta. Myöhemmin hän rengasti muun muassa kattohaikaroita, harmaahaikaroita, lokkeja ja sorsalintuja. Hän valmisti renkaat itse alumiinista leikkaamalla ja stanssaamalla. Elämänsä aikana hän rengasti 5 300 lintua, joista löytyi myöhemmin 500 lintua. Vuodesta 1906 alkaen hänen sanotaan saaneen rahallista tukea Carlsberg-säätiöltä.


title: Hans Christian Cornelius Mortensen

text: Mortensen oli perustamassa Tanskan Lintutieteellistä Yhdistystä 1906. Hänet valittiin Unkarin Lintutieteellisen Seuran kirjeenvaihtajajäseneksi 1909.


title: Qatar SC

text: Qatar Sports Club () on qatarilainen jalkapalloseura, joka perustettiin vuonna 1959, jolloin se tunnettiin nimellä Al Nasour. Sittemmin joukkueen nimi muutettiin Al Orubaksi 1960-luvun puolessa välissä. Vuonna 1972 se yhdistyi Al Esteqlalin kanssa, jonka nimeä se kantoi aina vuoteen 1981 asti, jolloin joukkueen nykyinen Qatar Sports Club nimi muodostui. Se on voittanut yhteensä kahdeksan Qatarin mestaruutta on saavutuksella toiseksi menestynein seura Qatarin pääsarjassa. Nykyisellä nimellään se voitti ensimmäisen mestaruuden kaudella 2002-2003.


title: Qatar SC

text: Joukkueen kotistadion on Qatar SC Stadium, joka sijaitsee Dohassa. Samalla stadionilla pelaa myös paikalliskilpailija Al-Sailiya.


title: Elsa Tervo

text: Elsa Sigrid Katariina Tervo (4. maaliskuuta 1892 Pirkkala – 20. maaliskuuta 1966 Tampere) oli suomalainen kirjailija, runoilija ja suomentaja.


title: Elsa Tervo

text: Tervon isä Jussi Pekka Tervo oli Nokian tehtaan kansakoulun opettaja ja äiti Ida Josefina Sjödahl. Hän tuli ylioppilaaksi Tampereen tyttökoulusta 1911 ja aikoi jatkaa jo kansakouluaikanaan aloittamiaan musiikkiopintoja, mutta päätyi konttoristiksi Tampereen Pellava- ja Rautateollisuus Oy:lle, jossa hän työskenteli vuodet 1912−1918. Vuosina 1918−1923 Tervo toimi Fazerin Musiikkikaupan nuottiosaston hoitajana Tampereella ja Viipurissa sekä vuodesta 1923 laulun ja pianonsoiton opettajana Tampereella ja Nokialla. Sinne hän muutti vanhempiensa kuoltua 1941.


title: Elsa Tervo

text: Kirjallisen työnsä ohessa Tervo suomensi italiankielisiä runoja ("Giacomo Leopardin laulut", 1962) ja laati kirjoituksia päivä- ja aikakauslehtiin. Hän kävi vuodesta 1924 alkaen useita kertoja Italiassa ja toimi Dante Alighieri -yhdistyksen Tampereen osaston puheenjohtajana. Tervo oli Pirkkalaiskirjailijat-yhdistyksen perustajajäsen.


title: Willie and the Hand Jive

text: Willie and the Hand Jive on Johnny Otisin tekemä kappale. Hän johti arvostettua kalifornialaista rhythm and blues -yhtyettä nimeltä The Johnny Otis Show, jonka levyttämänä kappale nousi Yhdysvalloissa singletilaston yhdeksännelle sijalle elokuussa 1958. Se oli yhtyeen ainoa Top 10 -hitti Yhdysvalloissa. Yhtyeen levy-yhtiö oli Capitol Records.


title: Willie and the Hand Jive

text: Kappaleen syntyyn vaikutti Yhdistyneessä kuningaskunnassa alkunsa saanut tanssivillitys ja se sai jatkokseen singlet ”Willie Did the Cha Cha” ja ”Hand Jive One More Time”.


title: Willie and the Hand Jive

text: Myöhemmin kappaleen on levyttänyt muiden muassa Eric Clapton vuoden 1974 albumillaan "461 Ocean Boulevard".


title: Asiantuntija

text: Asiantuntija on henkilö, jolla on kanssaihmisiään selvästi perusteellisemmat ja laajemmat tiedot joltakin alalta.


title: Asiantuntija

text: Asiantuntija pystyy usein tunnistamaan ongelmia ja ratkaisemaan niitä tehokkaasti. Asiantuntija pystyy esimerkiksi havaitsemaan informaatiosta (verkkosivu, kirja, mittausdata) olennaisia asioita ja hahmottamaan suuresta määrästä informaatiota olennaiset asiat. Sen sijaan noviisi ei tähän pysty. Ero asiantuntijan ja noviisin välillä tiedon jäsentämisessä ja ongelmien ratkaisemisessa perustuu siihen, että vain asiantuntijalla on kyseiseltä tiedonalalta paljon aikaisempaa hyvin järjestyksessä olevaa tietoa. Asiantuntijan käyttämät käsitteet ovat järjestyksessä tärkeiden keskuskäsitteiden ympärillä. Nämä tärkeät keskuskäsitteet ohjaavat asiantuntijan ajattelua ja sen pohjalle rakentuvaa ongelmanratkaisua.


title: Asiantuntija

text: Asiantuntijassa yhdistyvät tieto, kokemukset ja ilmaisukyky. Kokemuksia tarvitaan tiedon oikeaan käyttöön ja soveltamiseen. Mitä enemmän asiantuntijuus perustuu omakohtaisiin kokemuksiin yhdistyneenä hankitun tiedon perusteelliseen sisäistymiseen, sitä parempi perusta on asiantuntijuudella. Ilmaisukykyä tarvitaan tilanteen asiayhteyksien selvittämiseen sekä ymmärryksen ja ratkaisun ilmaisemiseen puhumalla, kirjoittamalla tai kuvittamalla. Asiantuntijuus on taitoa, joka kehittyy pitkällisen kokemuksen ja sisäistyneen tiedon myötä. Paras asiantuntija on innovaattori, joka on hieman edellä muita erikoisalueensa tutkimisessa ja soveltamisessa.


title: Asiantuntija

text: Eri alojen asiantuntijat voivat työskennellä joko työntekijöinä erilaisissa yrityksissä tai itsenäisinä yrittäjinä. Tyypillisiä ovat myös erilaiset hybridimallit, sillä parhaiden asiantuntijoiden tietotaidolle on usein runsaasti kysyntää, mikä taas luo painetta toimia yrittäjänä ja/tai yrittäjämäisesti, vaikka asiantuntija olisikin jo päivätyössä. Asiantuntijoiden asiantuntemusta saatetaan joissain tapauksissa vuokrata eteenpäin myös työnantajan toimesta.


title: Asiantuntija

text: Asiantuntija-alalla on myös organisaatioita, joiden pääliiketoimintaa on asiantuntijaosaamisen kauppaaminen. Tällaisia ovat mm. yritykset, joiden pääliiketoimintaa on liikkeenjohdon konsultointi tai asiantuntijavälitys.Ilman minkään alan virallista tutkintoakin, ketä tahansa voidaan silti nimittää asiantuntijaksi.


title: Kirjastonhoitaja

text: Kirjastonhoitaja on henkilö, joka huolehtii kirjaston toiminnan eri tehtävistä, usein päällikköasemassa. Työtehtävät vaihtelevat kirjaston tyypin, koon ja kokoelmien laajuuden mukaan. Tehtäviin kuuluu muun muassa toiminnan suunnittelua, aineiston hankintaa ja tietopalvelutyötä.


title: Kirjastonhoitaja

text: Suurissa kirjastoissa on yleensä useita osastoja, joissa kussakin on osaston tehtävistä vastaava kirjastonhoitaja. Tällöin kirjastonhoitaja voi erikoistua kirjaston toiminnan tiettyyn osa-alueeseen. Hän voi vastata esimerkiksi kirjaston henkilöstö- ja talousasioista, lainausosastosta, kaunokirjallisuudesta, tietokirjallisuudesta, musiikki- ja videoaineistosta tai lasten- ja nuortenosastosta. Tietoaineistosta huolehtiva kirjastonhoitaja vastaa aineistokokoelmien kehittämisestä ja ylläpidosta ja käytön seurannasta. Myös kirjaston omia ja muita tiedonlähteitä koskevat tietopalvelutehtävät kuuluvat usein kirjastohoitajan toimenkuvaan, vaikka niitä hoitavat tavallisesti myös kirjastonhoitajan apuna työskentelevät kirjastovirkailijat ja informaatikot.


title: Kirjastonhoitaja

text: Kirjastonhoitajan työ on vaativaa asiantuntija- ja asiakaspalvelutyötä, ja toimeen valittavilta henkilöiltä edellytetaan korkeakoulutusta. Yleiskirjastojen työssä tarvitaan myös hyvää yleissivistystä sekä kirjallisuuden, eri tieteenalojen ja tietolähteiden tuntemusta ja tiedonhakutaitoja. Erikoisalojen kirjastoissa korostuu luonnollisesti myös kyseisen alan tuntemus.


title: Kirjastonhoitaja

text: Kirjastonhoitajan koulutuksena on korkeakoulututkinto, johon sisältyy tai jonka lisäksi on suoritettu informaatiotutkimuksen opinnot, joko pää- tai sivuaineena. Tutkinnon voi Suomessa suorittaa Tampereen ja Oulun yliopistoissa sekä Åbo Akademissa. Informaatiotutkimuksen perusopinnot voi suorittaa myös Helsingin yliopiston avoimessa yliopistossa. Ammattikorkeakouluissa voi lisäksi suorittaa liiketalouden ammattikorkeakoulututkinnon (tradenomi) kirjasto- ja tietopalvelun koulutusohjelmassa, mutta alempi korkeakoulututkinto ei yleensä täytä julkisten kirjastojen virallisia kelpoisuusvaatimuksia. Kirjastonhoitajana toimivilla on yleensä taustallaan hyvin erityyppisiä korkeakouluopintoja, riippuen siitä, minkä alan kirjastossa he työskentelevät.


title: Kirjastonhoitaja

text: Ylikirjastonhoitaja on suurten kirjastojen johtajan tehtävänimike. Tunnettuja suomalaisia ylikirjastonhoitajia ovat olleet muun muassa seuraavat henkilöt:


title: Rapax Team

text: Rapax Team on italialainen formulatalli, joka kilpailee nykyään GP2-sarjassa. Talli perustettiin, kun Nelson Piquet myi tallinsa enemmistön Tancredi Pagiarolle vuonna 2009.


title: Rapax Team

text: Tallin kuljettajina toimivat kaudella 2010 Pastor Maldonado ja Luiz Razia. Talli saavutti kuusi peräkkäistä pitkän kilpailun voittoa. Talli varmisti heti ensimmäisellä kaudellaan GP2-mestaruuden ja Maldonado Rapaxin autolla varmisti itselleen GP2-mestaruuden. Kaudella 2011 talli ei saavuttanut viime vuoden tapaan suurta menestystä. Tallin ainoa voitto tuli Fabio Leimerin voimin Espanjan Barcelonasta. Leimer toi tallin ainoat pisteet keräten 15 pistettä. Tallin toinen kuljettaja Julian Leal ei saavuttanut pisteitä.


title: Rapax Team

text: Vuonna 2012 Tom Dillmann otti kauden aikana tallille yhden voiton. Vuonna 2013 Stefano Coletti toi tallille kolme voittoa ja taisteli kauden aikana sarjan mestaruudesta, mutta putosi lopulta loppupisteissä viidenneksi. Talli sijoittui sarjan seitsemänneksi.


title: Rapax Team

text: • GP2-finaali 2011 oli GP2-kauden 2011 ulkopuolinen finaali.


title: Ömer Aşık

text: Ömer Aşık (s. 4. heinäkuuta 1986 Bursa) on turkkilainen koripalloilija.


title: Ömer Aşık

text: Aşık aloitti koripallon Fenerbahçen juniorijoukkueissa, joista hänet nostettiin edustusjoukkueeseen kaudeksi 2005–2006. Hän pelasi seurassa yhden ottelun, jonka jälkeen hänet lainattiin toisella sarjatasolle pelanneeseen joukkueeseen. Seuraavan kauden Aşık pelasi Alpellassa, jota hän edusti joulukuuhun 2007 asti. Tämän jälkeen Fenerbahçe hankki hänet takaisin. Samalla kaudella hän voitti Turkin koripalloliigan mestaruuden. Kesällä 2008 Aşık osallistui , jossa Portland Trail Blazers varasi hänet 36. pelaajana. Pian tämän jälkeen Chicago Bulls hankki oikeudet Aşıkiin. Hän ei kuitenkaan siirtynyt heti NBA:han vaan jatkoi pelaamista Fenerbahçessa, jota hän edusti kesään 2010 asti. Heinäkuussa 2010 Aşık siirtyi Chicagoon.


title: Ömer Aşık

text: Heinäkuussa 2012, kahden Chicagossa pelatun kauden jälkeen, Aşık siirtyi Houston Rocketsiin. Hän hyväksyi rajoitettuna vapaana pelaajana kolmivuotisen ja 25,1 miljoonan dollarin arvoisen sopimustarjouksen, johon Chicago olisi halutessaan voinut vastata samanlaisella tarjouksella. Seura jätti tämän tekemättä. Kausi 2012–2013 oli tilastollisesti Aşıkin siihenastisen NBA-uran paras, sillä hän teki 10,1 pistettä ja otti 11,7 levypalloa ottelua kohden. Seuraavalla kaudella seura hankki Dwight Howardin, minkä myötä Aşıkin peliaika väheni. Tämän myötä hän halusi saada vaihtaa seuraa, mutta pääsi siirtymään New Orleans Pelicansiin vasta kesällä 2014.


title: Ömer Aşık

text: Helmikuussa 2018 Aşık palasi Chicago Bullsiin osana pelaajakauppaa. Syyskuussa 2018 Aşık joutui toistaiseksi sivuun pelikentiltä kesästä asti vaivanneen niveltulehduksen vuoksi. Lokakuussa Bulls luopui hänestä.


title: Ömer Aşık

text: Aşık kuului Turkin miesten maajoukkueen kokoonpanoon koti-MM-kilpailuissa 2010, missä Turkki saavutti hopeaa, ja Espanjan MM-kilpailuissa 2014. EM-kilpailuissa hän edusti Turkkia vuosina 2009, 2011 ja 2013.


title: Moeneeb Josephs

text: Moeneeb Josephs (s. 19. toukokuuta 1980 Kapkaupunki) on eteläafrikkalainen jalkapalloilija, pelipaikaltaan maalivahti. Hän edustaa sowetolaista Orlando Pirates -seuraa, jossa hän on pelannut vuodesta 2008 lähtien. Josephs on pelannut maajoukkueessa 19 ottelua ja on ollut mukana kolmissa arvokisoissa. Hän ei pelannut Afrikan-mestaruuskilpailuissa 2006, mutta oli joukkueen ykkösmaalivahtina samoissa kisoissa 2008 Rowen Fernándezin loukkaannuttua. MM-kisoissa 2010 Josephs ei pelannut ensimmäisessä ottelussa, mutta toisessa pelissä hän tuli maalille kesken peliä Itumeleng Khunen saatua punaisen kortin. Seuraavassa ottelussa Ranskaa vastaan Josephs pelasi koko ottelun. Etelä-Afrikka voitti, mutta putosi silti jatkosta.


title: Teppo Virta

text: Teppo Virta (s. 2. syyskuuta 1962) on suomalainen jääkiekkohyökkääjä, joka pelasi SM-liigassa 1980-luvulla. Hän edusti Suomea 12 B-maaottelussa ja 7 nuorten maaottelussa. New York Islanders hänet NHL:ään varausnumerolla 147 vuonna 1981. Samana vuonna varattiin viisi muutakin TPS:n junioripelaajaa: Hannu Virta, Jali Wahlsten, Mauri Eivola, Heikki Leime ja Kari Kanervo.


title: Teppo Virta

text: Virta pelasi SM-liigaa TPS:n joukkueessa vuosina 1981–1984 ja saavutti SM-hopeaa ensimmäisellä kaudellaan 1981–1982. Kaudella 1984–1985 hän pelasi Turun Toverien joukkueessa I-divisioonaa mutta palasi vielä yhdeksi kaudeksi TPS:n liigajoukkueeseen. Kaikkiaan hän pelasi SM-liigassa neljän kauden aikana 103 runkosarjaottelua, joissa hän teki 19 maalia ja antoi 28 maalisyöttöä. Lisäksi hän pelasi 23 pudotuspeliä ja teki niissä kaksi maalia, molemmat kaudella 1985–1986.


title: Lubin Olewiński

text: Lubin Olewiński (1825–1879) oli puolalainen pikakirjoittaja, joka laati saksalaisesta Gabelsbergerin pikakirjoitusjärjestelmästä puolankielisen version.


title: Lubin Olewiński

text: Olewiński oli ensin upseerina Itävallan armeijassa, myöhemmin Lembergissä (nykyisin Lviv) Galitsian maapäivien pikakirjoitustoimiston johtajana sekä pikakirjoituksen dosenttina Lembergin yliopistossa.


title: Shetlandsaarten jalkapallomaajoukkue

text: Shetlandsaarten jalkapallomaajoukkue on IGA:n jäsen, joka edustaa Shetlandsaaria jalkapallomaaotteluissa. Joukkue on voittanut Island Games-turnauksen 2005.


title: Shetlandsaarten jalkapallomaajoukkue

text: Shetlandsaaret ei ole FIFAn eikä minkään sen maanosaliiton jäsen, minkä vuoksi se ei voi osallistua maailman- tai maanosamestaruuskilpailuihin.


title: Luis Ernesto Michel

text: Luis Ernesto Michel Vergara (s. 21. heinäkuuta 1979 El Grullo) on meksikolainen jalkapalloilija, pelipaikaltaan maalivahti. Michel edustaa Club Deportivo Guadalajaraa ja on myös joukkueensa kapteeni. Hän on voittanut urallaan maansa mestaruuden kerran, vuoden 2006 syyskaudella. Michel valittiin sarjan parhaaksi maalivahdiksi sekä syyskaudella 2007 että kevätkaudella 2008. Hän on pelannut maajoukkueessa neljä ottelua ja oli myös mukana MM-kisoissa 2010, vaikkakaan ei pelannut yhtäkään ottelua turnauksessa.


title: Shu-Aib Walters

text: Shu-Aib Walters (s. 26. joulukuuta 1981 Kapkaupunki) on eteläafrikkalainen jalkapalloilija, pelipaikaltaan maalivahti. Hän pelaa Maritzburg Unitedissa, jossa hän on lainalla Bloemfontein Celticistä. Walters oli Etelä-Afrikan maajoukkueen mukana MM-kisoissa 2010, mutta ei pelannut otteluakaan turnauksessa.


title: Jaakko Harikkala

text: Jaakko Harikkala (s. 30. maaliskuuta 1981 Kalanti) on suomalainen entinen jääkiekkopuolustaja. Hän pelasi urallaan yhteensä 271 SM-liigaottelua Lukon ja HPK:n riveissä tehoin 16+20=36. Jäähyminuutteja Harikkala keräsi 173. Hän pelasi puolustavana puolustajana ja osasi tarvittaessa tapella. Harikkalaa verrattiin hänen tulokasvuosinaan Aki-Petteri Bergiin.


title: Jaakko Harikkala

text: Isokokoinen Harikkala pelasi ensimmäiset miesten pelinsä jo 16-vuotiaana kaudella 1997–1998 Uudenkaupungin Jää-Kotkien I-divisioonajoukkueessa. Kaudeksi 1998–1999 hän siirtyi SM-liigaan ja Rauman Lukkoon. Harikkala pelasi vain 17-vuotiaana 35 ottelun kauden. Kesällä Boston Bruins varasi hänet neljännellä kierroksella numerolla 118. Seuraavina kausina Harikkalan peliaika SM-liigassa jäi kuitenkin vähäiseksi loukkaantumisten takia ja hän kävi kaudella 2000–2001 hakemassa pelituntumaa Jää-Kotkista 10 Mestis-ottelun verran.


title: Jaakko Harikkala

text: Kaudella 2001–2002 Harikkala teki läpimurron SM-liigassa. Hän teki 47 ottelussa tehot 4+8=12 ja aukaisi pistetilinsä SM-liigassa. Hän edusti Lukkoa seitsemän kauden ajan kevääseen 2005 saakka ja siirtyi kaudeksi 2005–2006 Norjan GET-liigan Storhamar Dragonsiin. Kauden 2006–2007 Harikkala aloitti ECHL-joukkue Las Vegas Wranglersissa, mutta hän pelasi loukkaantumisen takia vain kuusi ottelua. Hän siirtyi HPK:hon siirtorajan kynnyksellä tammikuussa 2007. Kauden päätteeksi Harikkala voitti SM-pronssia.


title: Jaakko Harikkala

text: Harikkala siirtyi kaudeksi 2007–2008 Italian toiseksi korkeimalle sarjatasolle ja HC Valpellice Bulldogsin riveihin. Kaudella 2008–2009 hän pelasi Ruotsin I-divisioonaa Tingsryds AIF:ssä. Kausi jäi kuitenkin viiteen otteluun polvivamman takia. Harikkala teki toukokuussa 2009 jatkosopimuksen Tingsrydin kanssa, mutta hän kärsi polvivammasta taas kaudella 2009–2010, eikä pelannut otteluakaan joukkueessa. Harikkala purki sopimuksensa marraskuussa 2009. Hän pelasi vielä kauden aikana puolikuntoisena II-divisioonaa Jää-Kotkissa neljän ottelun verran. Harikkala lopetti uransa lääkärin suosituksesta.


title: Jaakko Harikkala

text: Nykyään Harikkala työskentelee huoltoasemalla synnyinseudullaan Kalannissa.


title: Jaakko Harikkala

text: Harikkala voitti alle 18-vuotiaiden maailmanmestaruuden vuonna 1999.


title: Józef Poliński

text: Józef Poliński (1828 – 17. helmikuuta 1901) oli puolalainen pikakirjoittaja, joka laati saksalaisesta Gabelsbergerin pikakirjoitusjärjestelmästä puolankielisen version.


title: Józef Poliński

text:
Poliński toimi vuodesta 1872 Galitsian maapäivien pikakirjoitustoimiston johtajana. Hän myös opetti pikakirjoitusta Lembergin (nykyisin Lviv) teknillisessä korkeakoulussa.
Polińskin pikakirjoitusjärjestelmästä tuli merkittävin puolankielinen järjestelmä Galitsiassa.


title: Hot Chip

text: Hot Chip on vuonna 2000 toimintansa aloittanut englantilainen popmusiikkia soittava yhtye.


title: Sveitsi yleisurheilun Euroopan-mestaruuskilpailuissa

text: Sveitsi on osallistunut yleisurheilun ulkoratojen täyden ohjelman Euroopan-mestaruuskilpailuihin ensimmäisistä kisoista, vuodesta 1934 lähtien. Se on saavuttanut yhteensä 33 mitalia, joista kahdeksan on kultaa. EM-kisojen mitalitilastossa se on 23. sijalla. Vuoden 1954 EM-kilpailut järjestettiin Sveitsissä, Bernissä. Noissa kotikisoissaan Sveitsi jäi ilman mitaleja kuten sittemmin myös vuosien 1966, 1974, 1982 ja 2012 kisoissa. Vuoden 2014 EM-kilpailut järjestettiin Sveitsin Zürichissä.


text: Sveitsille Euroopan-mestaruuden ovat voittaneet Fritz Schwab 10 000 metrin kävelyssä Brysselissä 1950, Philippe Clerc 200 metrin juoksussa Ateenassa 1969, Werner Günthör kuulantyönnössä Stuttgartissa 1986, Viktor Röthlin maratonilla Barcelonassa 2010, Kariem Hussein 400 metrin aitajuoksussa Zürichissä 2014, Tadesse Abraham puolimaratonilla Amsterdamissa 2016 sekä Léa Sprunger 400 metrin aitajuoksussa Berliinissä 2018. Lisäksi miesten joukkue voitti Amsterdamissa puolimaratonin joukkuekilpailun. Maan ensimmäinen EM-kisamitalisti oli 50 kilometrin kävelyssä vuonna 1934 hopeaa saavuttanut Arthur Schwab, Fritz Schwabin isä.


title: Paritanssijat

text: Paritanssijat ("Chiroxiphia") on tanssijoiden heimoon kuuluva varpuslintusuku. Paritanssijoiden sukuun kuuluu BirdLife Internationalin mukaan viisi lajia.


title: Dele Aiyenugba

text: Bamidele Mathew "Dele" Aiyenugba (s. 20. marraskuuta 1983 Jos) on nigerialainen jalkapalloilija, pelipaikaltaan maalivahti. Aiyenugba edustaa israelilaista Bnei Yehudaa, johon hän siirtyi vuonna 2007 paikkaamaan seurasta lähtenyttä maanmiestään Vincent Enyeamaa. Aiyenugba on pelannut Nigerian alle 23-vuotiaiden maajoukkueessa kaksi ottelua ja aikuisten maajoukkueessa yhdeksän peliä. Hän on ollut mukana Afrikan-mestaruuskilpailuissa 2006, 2008 ja 2010 sekä MM-kisoissa 2010, mutta ei ole ollut joukkueen ykkösmaalivahti yhdessäkään turnauksessa.


title: Dele Aiyenugba

text: Aiyenugban etunimi Bamidele tarkoittaa "seuraa minua kotiin".


title: Teemu Sainomaa

text:
Teemu Sainomaa (s. 15. toukokuuta 1981 Helsinki) on suomalainen entinen jääkiekkoilija. Isokokoinen keskushyökkääjä osasi pelata myös laidalla. Sainomaa pelasi yhteensä 129 SM-liigaottelua tehoin 4+10=14. Jäähyminuutteja tuli 24.
Sainomaa oli Jokereiden kasvatti. Hän voitti C-nuorten SM-pronssia 1996(Keravan Shakers) ja -kultaa 1997 B-nuorten SM-pronssia 1998 ja -kultaa 1999 ja -hopeaa 1998 sekä A-nuorten SM-kultaa 2000 ja
-hopeaa 2001. Kesällä Ottawa Senators varasi Sainomaan toisella kierroksella numerolla #62. Hän debytoi Jokereiden SM-liigajoukkueessa kaudella 1999–2000, jolloin pelejä kertyi kuusi. Varsinainen tulokaskausi Sainomaalle oli 2000–01, jolloin hän pelasi 28 ottelua tehoin 1+3=4. Hän ei kuitenkaan onnistunut murtautumaan Jokereiden kokoonpanoon ja haki kaudella 2001–02 vielä muutamia otteluita pelituntumaa A-nuorista ja Mestis-joukkue Kiekko-Vantaasta, kausi päättyi keväällä 2002 Suomen mestaruuteen.


title: Teemu Sainomaa

text: Kaudeksi 2002–2003 Sainomaa siirtyi Pelicansiin. Hän pelasi siellä täyden 51 ottelun kauden ja teki tehot 2+3=5. Sainomaa siirtyi kaudeksi 2003–2004 sarjatasoa alemmas Kiekko-Vantaaseen. Vuoden päästä hän siirtyi kaudeksi 2004–2005 Vaasan Sportin riveihin. Sainomaan ensimmäinen kausi jäi siellä 26 ottelun mittaiseksi loukkaantumisten takia. Kausi 2005–2006 oli hänelle ehjä. Sainomaa voitti Sportissa Mestiksen hopeaa sekä keväällä 2005 että 2006. Hän lopetti uransa kevääseen 2006.


title: Teemu Sainomaa

text: Kaudella 2013–2014 Sainomaa teki paluun kaukaloon Mestiksessä pelaavan HCK:n paidassa.


title: Teemu Sainomaa

text: Sainomaa voitti alle 20-vuotiaiden MM-hopeaa vuonna 2001.


title: Itävalta yleisurheilun Euroopan-mestaruuskilpailuissa

text: Itävalta on osallistunut yleisurheilun ulkoratojen täyden ohjelman Euroopan-mestaruuskilpailuihin vuonna 1934 ja sen jälkeen vuodesta 1950 lähtien joka kerta. Se on saavuttanut EM-kisoista yhteensä kymmenen mitalia, joista kaksi on kultaa. EM-kisojen mitalitilastossa se on 35. sijalla. Vuoden 1938 naisten EM-kilpailut järjestettiin Itävallan pääkaupungissa Wienissä, joka kuitenkin koko Itävallan tavoin oli tuolloin liitettynä Saksaan.


text: Itävallalle Euroopan-mestaruuden ovat voittaneet Liese Prokop viisiottelussa Ateenassa 1969 ja Ilona Gusenbauer korkeushypyssä Helsingissä 1971. Ensimmäisissä EM-kilpailussa Torinossa 1934 paras itävaltalainen oli viidenneksi 400 metrin aitajuoksussa sijoittunut Ernst Leitner. Maan ensimmäinen EM-kisamitalisti oli keihäänheitossa vuonna 1950 hopeaa saavuttanut Herma Bauma.


text: Vuoden 1938 kisoissa kolme itävaltalaisurheilijaa kilpaili Saksan joukkueessa ja heistä kolmiloikkaaja Karl Kotratschek saavutti pronssia.


title: Pikkutanssijat

text: Pikkutanssijat ("Tyranneutes") on tanssijoiden heimoon kuuluva eteläamerikkalainen varpuslintusuku. Pikkutanssijoiden sukuun kuuluu BirdLife Internationalin mukaan kaksi lajia.


title: Tattoos & Tequila

text: Tattoos & Tequila on glam metal -yhtye Mötley Crüen laulajan Vince Neilin kolmas sooloalbumi vuodelta 2010. Albumi on Neilin ensimmäinen soolojulkaisu vuonna 2003 julkaistun "Live One Night Only" -albumin jälkeen.


title: Tattoos & Tequila

text: Albumi koostuu 1970-luvun rock-kappaleiden cover-versioista lukuun ottamatta kaksi kappaletta, jotka tehtiin albumia varten. Kappaleet ovat hard rock ja glam metal -painotteisia.


title: Tattoos & Tequila

text: Levyllä soittavat Slaughter-yhtyeessä tunnetuksi tulleet Jeff Blando, Dana Strum ja Zoltan Chaney.


title: Kreikka yleisurheilun Euroopan-mestaruuskilpailuissa

text: Kreikka on osallistunut yleisurheilun ulkoratojen täyden ohjelman Euroopan-mestaruuskilpailuihin ensimmäisistä kisoista, vuodesta 1934 lähtien. Se on saavuttanut yhteensä 29 mitalia, joista 11 on kultaa. EM-kisojen mitalitilastossa se on 22. sijalla. Kreikan pääkaupunki Ateena toimi EM-kilpailujen isäntäkaupunkina vuosina 1969 ja 1982.


text: Kreikalle Euroopan-mestaruuden ovat voittaneet Ateenassa 1982 keihäänheittäjä Anna Veruli, Budapestissa 1998 kolmiloikkaaja Olga Vasdeki, Münchenissä 2002 Konstantinos Kenteris 200 metrin juoksussa, Ekaterini Thanu 100 metrin juoksussa, Ekateríni Vóggoli kiekonheitossa ja albanialaissyntyinen Mirela Maniani keihäänheitossa, Göteborgissa 2006 Periklis Iakovakis 400 metrin aitajuoksussa, Amsterdamissa 2016 Aikateríni Stefanídi seiväshypyssä sekä Berliinissä 2018 Miltiádis Tentóglou pituushypyssä, Aikateríni Stefanídi seiväshypyssä ja Paraskeví Papahrístou kolmiloikassa. Maan ensimmäinen EM-kisamitalisti oli Torinossa 1934 pronssia 400 metrin aitajuoksussa saavuttanut Hristos Mantikas.


text: Yksittäisistä EM-kisoista Kreikka on menestynyt parhaiten Münchenissä 2002 ja Berliinissä 2018. Molemmilla kerroilla se sijoittui maiden välisessä mitalitaulukossa viidenneksi. Ensimmäisissä kotikisoissaan vuonna 1969 Kreikka jäi ilman mitaleja; parhaana isäntämaan edustajana seiväshyppääjä Hristos Papanikolau sijoittui neljänneksi. Toisissa kotikisoissaan vuonna 1982 maa sai kaksi mitalia, molemmat naisten keihäänheitosta.


text: Helsingin EM-kilpailuissa 2012 Kreikan ainoa mitalisti oli pronssia saavuttanut seiväshyppääjä Nikolía Kiriakopoúlou. Lisäksi maa saavutti viisi pistesijaa. Zürichissä 2014 hopeamitalin saavuttivat pituushyppääjä Loúis Tsátoumas ja seiväshyppääjä Aikateríni Stefanídi. Amsterdamissa 2016 Aikateríni Stefanídi hyppäsi seiväshypyssä kultaa ja Paraskeví Papachrístou kolmiloikassa pronssia. Berliinissä 2018 kultaa voittivat Miltiádis Tentóglou pituushypyssä, Ekateríni Stefanídi seiväshypyssä ja Paraskeví Papahrístou kolmiloikassa, hopeaa saavuttivat María Belibasáki 400 metrin juoksussa ja Nikoléta Kyriakopoúlou seiväshypyssä ja pronssille ylti Dimítros Tsiámis kolmiloikassa.


title: David Dessau

text: David Dessau (14. syyskuuta 1819 Horsens – 9. tammikuuta 1893 Kööpenhamina) oli tanskalainen pikakirjoittaja, joka laati saksalaisesta Gabelsbergerin pikakirjoitusjärjestelmästä tanskankielisen version ja vaikutti merkittävästi pikakirjoituksen käyttöön Tanskassa 1800-luvulla.


title: David Dessau

text: Dessau pääsi ylioppilaaksi vuonna 1839, ja toimi vuosina 1842–48 Berlingske Tidende -lehden toimittajana. Jouduttuaan raportoimaan vuonna 1848 paikallisparlamentin tapahtumista tavallisen kirjoituksen avulla, hän sai ajatuksen pikakirjoituksen oppimisesta. Dessau matkusti Müncheniin Franz Xaver Gabelsbergerin oppilaaksi, ja sai tältä opetusta neljän kuukauden ajan.


title: David Dessau

text: Palattuaan Tanskaan Dessau pääsi pikakirjoittajaksi parlamenttiin, ja hän alkoi pitää kursseja, joilla koulutti uusia pikakirjoittajia parlamenttiin. Vuonna 1853 Dessau julkaisi järjestelmästä oppikirjan. Dessaun tekemä sovitus tanskan kielelle oli hyvin uskollinen Gabelsbergerin saksalaiselle järjestelmälle, vain muutamien konsonanttiyhdistelmien merkkejä oli vaihdettu.


Jalkapallon alle 17-vuotiaiden naisten maailmanmestaruuskilpailut ("FIFA U-17 Women's World Cup") on Kansainvälisen jalkapalloliiton FIFA:n järjestämä jalkapalloturnaus alle 17-vuotiaille naisille. Turnaus järjestetään kahden vuoden välein. Ensimmäisen kerran turnaus pelattiin vuonna 2008.


title: Veljekset (vuoden 2004 elokuva)

text: Veljekset ("Brødre") on Susanne Bierin ohjaama ja käsikirjoittama elokuva vuodelta 2004.


title: Veljekset (vuoden 2004 elokuva)

text: Tarinan alussa Michael lähtee Afganistaniin sotatoimiin. Hän joutuu helikopterionnettomuuteen, ja hänet ilmoitetaan kuolleeksi. Suru yhdistää hänen vaimonsa Sarahin ja veljensä Jannikin. Michael on kuitenkin hengissä, ja vankeuden jälkeen hänet palautetaan Tanskaan joskin mielentasapainon menettäneenä.


title: Veljekset (vuoden 2004 elokuva)

text: Jim Sheridan on ohjannut elokuvasta uusintaversion "Brothers" (2009). Helsingin Sanomien kriitikko Timo Peltonen piti sitä parempana kuin Bierin ohjausta mutta muistuttaa kuitenkin: "Ilman Susanne Bierin ohjausta amerikkalaiselokuvaa ei olisi tehty lainkaan."


title: Hakaherkkusieni

text: Hakaherkkusieni ("Agaricus benesii") on herkkusieniin kuuluva sienilaji.


title: Hakaherkkusieni

text: Laji on Suomessa harvinainen ja se on tavattu vain pari kertaa. Lajin elinympäristöä ovat hakamaat, metsittyvät niityt ja kompostit. Hakaherkkusieni menestyy parhaiten kalkkipitoisilla mailla. Sieni on nuorena väriltään valkea. Lakin pinta on hienosuomuinen ja jalan rengas erottuu selvästi. Kun sientä painaa muuttaa kosketuskohta väriään punaiseksi. Lähes kaikki muut valkeat herkkusienet ovat kellertyviä. Hakaherkkusienen tuoksu on heikko, ei selkeän anismainen. Hakaherkkusieni on syötävä, mutta harvinaisuutensa vuoksi lajin merkitys ruokasienenä on vähäinen.


title: N-asetyyliglukosamiini

text: N-asetyyliglukosamiini (CHNO) on glukoosisokerin johdannainen. Rakenteeltaan yhdiste on glukosamiinin ja etikkahapon amidi. N-asetyyliglukosamiini on biologisesti tärkeä monelle eliölle.


title: N-asetyyliglukosamiini

text: Bakteerien soluseinät koostuvat aminihappojen lisäksi N-asetyyliglukosamiinista sekä N-asetyylimuramiinihaposta. Aminosokerijohdannaisiin liittyy peptidiketjuja, jotka sitovat ne yhteen. Tätä rakennetta nimitetään peptidoglykaaniksi. Monet antibiootit vaikuttavat estämällä peptidoglykaanin synteesin.


title: N-asetyyliglukosamiini

text: Äyriäisten kuorten kitiini koostuu N-asetyyliglukosamiinista. Kun ne vaihtavat kuorensa N-asetyyliglukosamiini vapautuu ja voidaan käyttää uuden kitiinikuoren rakennusaineena, joskin siitä täytyy ensin poistaa entsyymien avulla asetyyliryhmä, liittää fosfaattiryhmä ja jälleen liittää asetyyliryhmä. Äyriäiset voivat käyttää N-asetyyliglukosamiinin ja kitiinin synteesin lähtöaineena myös glukoosi-6-fosfaattia.


title: N-asetyyliglukosamiini

text: N-asetyyliglukoamiini on perusosa myös monien glykosaminoglykaanien, kuten hyaluronaanin ja kerataanisulfaatin, rakenteessa.


title: N-asetyyliglukosamiini

text: N-asetyyliglukosamiinilla on osoitettu olevan tulehduksia parantavia ominaisuuksia. Yhdisteen on eläinkokeissa todettu mahdollisesti ehkäisevän autoimmuunisairauksien puhkeamista ja ehkä jopa hoitavan niiden oireita. Hiirikokeissa N-asetyyliglukosamiinin on todettu vaikuttavan T-soluihin ja sitä kautta ehkäisevän MS-taudin ja ykköstyypin diabeteksen syntymistä.


title: Yhteensovitus

text: Yhteensovitus oli Suomen vuoden 1869 valtiopäiväjärjestyksessä säädetty sovittelu, joka suoritettiin silloin kun säätyjen päätökset erosivat niin paljon toisistaan, ettei lainmukainen enemmistöpäätös ollut mahdollinen. Sovittelun suoritti asiaa käsitellyt valtiopäivävaliokunta, joka yhteensovitti säätyjen ajatukset ja teki niille ehdotuksen asian ratkaisemiseksi. Valtiopäivillä Suomen kansaa edustivat ritaristo ja aateli, pappissääty, porvarissääty sekä talonpoikaissääty. Valtiopäivävaliokunnat olivat talousvaliokunta, valtiovaliokunta, suostuntavaliokunta ja pankkivaliokunta. Perustuslain muuttamiseen tarvittiin kaikkien neljän säädyn suostumus. Useimmat asiat ratkaistiin kolmen säädyn kannattamina. Jos kaksi säätyä kannatti ja kaksi vastusti, asia niillä valtiopäivillä raukesi. Jos yhteensovitus ei onnistunut ja säädyt olivat päättäneet ettei asia saa raueta, asiaa käsitelleen valiokunnan jäsenmäärää suurennettiin ja valiokunta äänesti asiasta hyläten tai hyväksyen riidanalaiset kohdat. Vuoden 1869 valtiopäiväjärjestyksen tilalle säädettiin uusi valtiopäiväjärjestys 1906, jolla siirryttiin yksikamariseen eduskuntaan.


title: Libanonin koripallomaajoukkue

text: Libanonin koripallomaajoukkue edustaa Libanonia koripallon maajoukkukilpailuissa.


title: Libanonin koripallomaajoukkue

text: Libanon on kuulunut FIBA:an vuodesta 1947 lähtien. Se on voittanut koripallon Aasian-mestaruuskilpailuissa hopeaa vuosina 2001, 2005 ja 2007. Maailmanmestaruuskilpailuihin se on osallistunut vuosina 2002, 2006 ja 2010 mutta ei ole kertaakaan selviytynyt alkulohkostaan jatkoon.


title: Libanonin koripallomaajoukkue

text: Libanonin maajoukkue osallistui koripallon EM-kilpailuihin vuosina 1949 ja 1953.


title: Pellavansiemenlima

text: Pellavansiemenlima on vanha kansanomainen ja kotitekoinen luontaistuote, jota on käytetty eläinlääkinnässä. Sitä valmistettiin keittämällä pellavansiemeniä puoli tuntia vedessä. Keitoksessa oli yksi osa pellavansiemeniä ja 20 osaa vettä. Ruoansulatushäiriöissä limaa annettiin suun kautta siemeniä poistamatta. Synnytysavussa sitä käytettiin ulkoisesti samoin kuin kääreissä ja hauteissa.


title: Malin koripallomaajoukkue

text: Malin koripallomaajoukkue on joukkue, joka edustaa Malia kansainvälisessä koripallossa. Se liittyi FIBA:an vuonna 1961. Se ei ole osallistunut maailmanmestaruuskilpailuihin, mutta on Afrikan-mestaruuskilpailuissa parhaimmillaan yltänyt pronssisijalle vuonna 1974.


title: Smilovice

text: Smilovice (puolaksi "Śmiłowice") on kunta ja kylä Frýdek-Místekin piirikunnassa Määrin-Sleesian läänissä, Tšekissä. Kylässä on 581 asukasta (2001), joista 26,4% puolalaisia. Kylä sijaitsee historiallisella Cieszynin Sleesian alueella.


title: Smilovice

text: Puolan entinen pääministeri ja Euroopan parlamentin nykyinen puheenjohtaja Jerzy Buzek syntyi Smilovicessa.


title: Smilovice

text: Kun Cieszynin Sleesia jakaantui vuonna 1920, kylästä tuli osa Tšekkoslovakiaa. Lokakuussa 1938 kylä ja alue liitettiin Puolaan. Natsi-Saksa valtasi alueen toisen maailmansodan alussa, ja sodan jälkeen alue luovutettiin takaisin Tšekkoslovakialle.


title: Hiilihappoanhydraasi

text: Hiilihappoanhydraasi on entsyymi, joka tyypillisesti nopeuttaa kemiallista reaktiota, jossa hiilidioksidista ja vedestä tuotetaan hiilihapon kautta vety- ja bikarbonaatti-ioneja. Hiilihappoanhydraasit ovatkin tärkeitä elimistön happo-emästasapainon säätelyssä. Hiilihappoanhydraaseja esiintyy kaikissa eliöissä kuten esim. bakteerisoluissa, sienissä sekä kasvi- ja eläinsoluissa. Nisäkkäillä on raportoitu 13 entsymaattisesti aktiivista hiilihappoanhydraasia. Niitä esiintyy käytännössä lähes kaikissa soluissa, joissa ne osallistuvat moniin tärkeisiin fysiologisiin mekanismeihin. Punasoluissa (CA I ja CA II) ja verisuonten endoteelisoluissa (CA IV) ne osallistuvat hiilidioksidin poistamiseen elimistöstä. Munuaisissa esiintyy useita isoentsyymejä ja ne nopeuttavat bikarbonaatin reabsorptiota proksimaalisissa kiemuratiehyissä ja hapon eritystä kokoojatiehyissä. Mahalaukun parietaalisoluissa CA II nopeuttaa mahahapon muodostumista. Osteoklasteissa CA II edistää luun resorptiota eli hajottamista. Syljessä esiintyvä CA VI suojelee hampaiden pintaa kariesta vastaan. Mitokondriaaliset isoentsyymit, CA VA ja CA VB, osallistuvat ureageneesin ja glukoneogeneesin säätelyyn.


title: Hiilihappoanhydraasi

text: Punasolujen entsyyminä hiilihappoanhydraasi nopeuttaa veressä tapahtuvaa hiilidioksidin muuttumista hiilihapon kautta protoniksi ja vetykarbonaatiksi. Hiilidioksidista n. 89 % kulkee verenkierrossa vetykarbonaatteina. Keuhkojen hiusverisuonissa vetykarbonaatti muuttuu takaisin hiilidioksidiksi hiilihapon kautta.


title: Hiilihappoanhydraasi

text: Normaalien solujen lisäksi hiilihappoanhydraaseja tuotetaan runsaasti syöpäsoluissa. Viime aikoina tutkimustyössä on laajasti selvitetty hiilihappoanhydraasien merkitystä syövän yhteydessä. Eri hiilihappoanhydraaseista syöpäsoluissa esiintyy runsaasti etenkin CA IX ja XII -isoentsyymejä.


title: Stadion (pituusmitta)

text: Stadion (, ) oli antiikin kreikkalainen pituusmitta, joka määriteltiin 600 jalan pituiseksi. Sen todellinen pituus kuitenkin vaihteli eri paikoissa ja eri aikoina, sillä jalan pituus vaihteli eri mittausjärjestelmissä. Stadion oli mitaltaan noin 150–300 metriä. Roomassa stadionin pituudeksi määriteltiin 184,97 metriä.


title: Stadion (pituusmitta)

text: Olympian kisoissa ja muissa panhelleenisissä kisoissa käytiin kilpailuja muun muassa yhden stadionin juoksussa ("stadion") ja kahden stadionin juoksussa ("diaulos").


title: Johan Henrik Cappelen

text: Johan Henrik Cappelen (1838–1900) oli norjalainen pikakirjoittaja, joka toimi stortingetissä konttoripäällikkönä vuodesta 1871 kuolemaansa saakka.


title: Johan Henrik Cappelen

text: Cappelenin johdolla stortingetissä otettiin käyttöön Gabelsbergerin pikakirjoitusjärjestelmä, aluksi käyttäen David Dessaun laatimaa tanskankielistä versiota. Vuonna 1888 Cappelen julkaisi järjestelmästä norjankielisen oppikirjan yhdessä Albert Bjerckin kanssa.


title: Jung Sung-ryong

text: Jung Sung-ryong (; s. 4. tammikuuta 1985 Jeju City) on eteläkorealainen jalkapalloilija, pelipaikaltaan maalivahti. Hän edustaa Kawasaki Frontalea, jossa hän on pelannut vuodesta 2016 saakka. Jung on pelannut maajoukkueessa 65 ottelua, joista 25 on nollapelejä. Hän oli mukana MM-kisoissa 2010, joissa hän pelasi yhden ottelun. Kyseisessä ottelussa Etelä-Korea voitti Kreikan 2-0 ja Jung piti maajoukkueuransa kymmenennen nollapelin. Myöhemmin hän esiintyi maajoukkueessa myös MM-kisoissa vuonna 2014. Lisäksi hän oli mukana vuoden 2012 olympialaisissa pronssia voittaneessa Etelä-Korean joukkueessa.


title: Linkin Parkin diskografia

text: Linkin Park on yhdysvaltalainen rock-yhtye, joka on julkaissut viisi studioalbumia, kaksi livealbumia, yhden mash-up -albumin, yhden remix-albumin, 18 EP:tä, 26 singleä, kahdeksan videoitua konserttia ja 34 musiikkivideota. Linkin Parkin perustivat Mike Shinoda (laulu ja kitara), Brad Delson (kitara) ja Rob Bourdon (rummut) Agoura Hillsissä, Kaliforniassa vuonna 1996. Joe Hahn ja Dave Farrell liittyivät yhtyeeseen myöhemmin, ja vuonna 1999 Chester Benningtonista tuli yhtyeen laulaja.


title: Linkin Parkin diskografia

text: Linkin Park nousi kansainväliseen suosioon vuonna 2000, kun yhtye julkaisi debyyttialbuminsa "Hybrid Theory", joka sijoittui Yhdysvalloissa "Billboard" 200 -listan kakkoseksi. Se oli 2000-luvun seitsemänneksi myydyin albumi, ja myi timanttilevyyn oikeutetun määrän Yhdysvalloissa ja nelinkertaista platinaa Euroopassa. Albumin neljäs single "In the End" sijoittui parhaimmillaan toiseksi "Billboard" Hot 100 -listalla, ja pysyi listalla yhteensä 38 viikon ajan. Linkin Parkin toista studioalbumia "Meteoraa" (2003) myytiin Yhdysvalloissa ensimmäisen viikon aikana 810 000 kappaletta, ja se sijoittui "Billboard" 200 -listan ykköseksi. Se oli maassa vuoden kolmanneksi myydyin albumi.


title: Linkin Parkin diskografia

text: Vuonna 2007 yhtyeen kolmas studioalbumi, "Minutes to Midnight", debytoi myös "Billboard" 200 -listan ykkössijalla, myyden 623 000 kopiota ensimmäiselle viikollaan. Vuonna 2010 julkaistusta "A Thousand Sunsista" tuli yhtyeen kolmas "Billboard" 200 -listan ykkössijalla debytoinut studioalbumi, mutta sitä myytiin ensimmäisellä julkaisuviikolla alle puolet edellisen albumin myyntimäärästä – 240 000 kappaletta. Vuonna 2012 julkaistu "Living Things" -albumi debytoi myös Billboard 200 -listan ykkössijalla, kun sitä ostettiin viikon aikana 223 000 kappaletta. Yhtye on julkaissut myös kaksi platinaa saanutta remix-albumia: "Reanimation" vuonna 2002 ja "Collision Course" vuonna 2004. Jälkimmäinen yhdessä rappari Jay-Z:n kanssa.


title: Linkin Parkin diskografia

text: Linkin Parkin albumeita on myyty maailmanlaajuisesti yli 50 miljoonaa kappaletta, ja se on voittanut kaksi Grammy-palkintoa singleistä "Crawling" ja "Numb/Encore". Yhtye on saavuttanut kymmenen ykkössingleä "Billboardin" Alternative Songs -listalla, ja on toinen yhtye listan historiassa, jolla on ollut kolme tai enemmän kappaleita listalla yli kymmenen viikon ajan.


Etelä-Afrikan naisten jalkapallomaajoukkue on Etelä-Afrikkaa naisten kansainvälisessä jalkapallossa edustava joukkue. Siitä käytetään lempinimeä "Banyana Banyana" ("Tytöt"). Joukkuetta hallinnoi Etelä-Afrikan jalkapalloliitto. Parhaimmillaan joukkue on yltänyt FIFA-rankingissa 54. sijalle (maaliskuu 2009); matalimmillaan se on ollut 74. sijalla (kesäkuu 2005). Valmentajana toimii Augustine Makalakalane. Joukkue ei ole koskaan selviytynyt MM-kisoihin tai olympialaisiin. Paras saavutus Afrikan mestaruuskisoissa on toinen sija, vuodelta 1995.


title: Philosophy and the Mirror of Nature

text: Philosophy and the Mirror of Nature on yhdysvaltalaisen filosofin Richard Rortyn vuonna 1979 ilmestynyt kirja. Teoksessa Rorty pyrkii osoittamaan, että filosofiset ongelmat ovat näennäisongelmia, ja että ne ovat olemassa vain analyyttisen filosofian kielipeleissä. Pragmatistiseen koulukuntaan kuuluva Rorty väittää, että filosofian on ylitettävä tällaiset pseudo-ongelmat, mikäli se haluaa olla tuottoisaa.


title: Aléxandros Tzórvas

text: Aléxandros Tzórvas (, s. 12. elokuuta 1982 Kardítsa) on kreikkalainen jalkapalloilija, pelipaikaltaan maalivahti. Tzórvas edustaa italialaista Palermoa. Aiemmin hän on pelannut muun muassa Panathinaikoksessa, jossa hän pelasi vakituisesti vuodesta 2008 lähtien. Tzórvas oli joukkueessa myös vuosina 2001–2007, mutta pelasi vain yhden ottelun ja oli lainalla yhteensä kolmessa eri seurassa. Hän on ollut voittamassa Kreikan Superliigaa kaudella 2009–2010 ja Kreikan cupia samalla kaudella. Tzórvas on pelannut maajoukkueessa 11 ottelua ja oli joukkueen ykkösmaalivahti MM-kisoissa 2010. Hän oli mukana myös EM-kisoissa 2008, mutta tuolloin hän ei pelannut turnauksessa otteluakaan.


title: Michális Sifákis

text: Michális Sifákis (, s. 9. syyskuuta 1984 Iraklion) on kreikkalainen jalkapalloilija, pelipaikaltaan maalivahti. Hän edustaa thessalonikilaista Arista, jossa hän on pelannut vuodesta 2008 lähtien. Sifákis on pelannut Kreikan maajoukkueessa kaksi ottelua ja oli mukana MM-kisoissa 2010, vaikkakaan hän ei pelannut turnauksessa yhtäkään ottelua.


title: The Scientific Image

text: The Scientific Image (julkaistu 1980) on Bas C. van Fraassenin tunnetuin teos, jossa hän esittelee konstruktiiviseksi empirismiksi kutsumansa antirealistisen tieteenfilosofiansa. Kirja esittelee kolme tieteenfilosofisesti merkittävää teoriaa. Ensinnäkin van Fraassen väittää, että tutkijan ei tarvitse sitoutua tieteellisen teorian totuuteen kokonaisuudessaan. Teorian hyväksyminen edellyttää vain uskomista siihen, että kyseinen teoria on empiirisesti adekvaatti. Tämä tarkoittaa, että teoria "pelastaa ilmiöt", eli on tosi sen suhteen, mitä se sanoo todellisuuden havaittavista osista.


title: The Scientific Image

text: Toisekseen van Fraassen esittelee teoriansa tieteellisestä selittämisestä. Hänen mukaansa selitykset ovat vastauksia miksi-kysymyksiin, eikä tiede sinänsä sisällä selityksiä. Tieteen tehtävänä on vain antaa empiirisesti adekvaatti kuva havaittavista olioista, ja tätä kuvaa voidaan käyttää apuna selittämiseen. Selitykset ovat aina suhteellisia esitettyyn kysymykseen, eikä täten mitään luonnollista selitystä ole olemassa. Selitykset ylittävät toisinaan teorioiden empiirisen sisällön, mutta tutkijan tai selittäjän ei tarvitse sitoutua selityksen ei-havaittaviin osiin. Selittäminen on van Fraassenin mielestä vain teorian pragmaattinen hyve, eikä se ole täten yhteydessä totuuteen.


title: The Scientific Image

text: Kolmannekseen van Fraassen muotoilee oman tulkintansa todennäköisyydestä fysikaalisissa teorioissa.


title: Jasmin Handanovič

text: Jasmin Handanovič (s. 28. tammikuuta 1978 Ljubljana) on slovenialainen jalkapalloilija, pelipaikaltaan maalivahti. Hän edustaa italialaista Empolia. Handanovič on ollut voittamassa Slovenian cupia kolmesti, Olimpija Ljubljanan riveissä vuonna 2000 sekä NK Koperin mukana vuosina 2006 ja 2007. Hän on pelannut kolme ottelua Slovenian maajoukkueessa ja oli mukana MM-kisoissa 2010, mutta ei pelannut turnauksessa otteluakaan.


title: Jasmin Handanovič

text: Myös Jasminin serkku Samir on jalkapallomaalivahti. Samir oli joukkueen ykkösmaalivahti vuoden 2010 MM-kisoissa.


title: 85 Io

text: 85 Io on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi C. H. F. Peters vuonna 1865. Nimensä asteroidi sai kreikkalaisen mytologian Ion mukaan. Iolla on kaikista pikkuplaneetoista lyhin nimen ja numeron yhdistelmä, jossa on vain kaksi kirjainta ja kaksi numeroa. (Myös joidenkin muiden pikkuplaneettojen nimessä on kaksi kirjainta, mutta numero on pidempi. Tällaisia ovat esim. 954 Li ja 1714 Sy) Pikkuplaneetta Ioa ei tule sekoittaa Jupiterin vulkaaniseen kuuhun. Asteroidi Io on kooltaan melko suuri, sillä sen läpimitta on noin 155 kilometriä. Vuorokauden pituus tämän pikkuplaneetan pinnalla on noin 6,88 tuntia.


title: Aleksander Šeliga

text: Aleksander Šeliga (s. 1. helmikuuta 1980 Celje) on slovenialainen jalkapalloilija, pelipaikaltaan maalivahti. Hän edustaa alankomaalaista Sparta Rotterdamia, jossa hän on pelannut vuodesta 2009 lähtien. Hän on edustanut aiemmin NK Celjeä ja tšekkiläistä Slavia Prahaa. Šeliga on ollut voittamassa Slovenian cupia kerran, vuonna 2005. Hän on pelannut maajoukkueessa yhden ottelun, jonka lisäksi hän oli mukana MM-kisoissa 2010 pelaamatta kuitenkaan yhtäkään ottelua.


title: Riistavesi (järvi)

text: Riistavesi on järvi Pohjois-Savon maakunnassa. Se sijaitsee Riistaveden taajaman eteläpuolella Kuopiossa. Järven pinta-ala on 22,78 neliökilometriä ja se kuuluu Iso-Kallan vesistöön. Riistavesi on yhteydessä Juurusveteen kapean salmen kautta ja sieltä edelleen Kallaveteen. Vesistöön on istutettu planktonsiikaa.


title: Jimmie Ölvestad

text: Jimmie Ölvestad (s. 16. helmikuuta 1980 Tukholma, Ruotsi) on ruotsalainen jääkiekkoilija, joka edustaa Elitserien-joukkue Djurgårdens IF:ää. Hän edustanut joukkuetta lähes koko uransa. Ölvestadilla on myös 111 NHL-ottelun kokemus Tampa Bay Lightningista ja on tehnyt niissä tehot 3+14=17. Jäähyminuutteja kertyi 40.


title: Jimmie Ölvestad

text: Ölvestad on FOC Farstan kasvatti. Hän kuitenkin pelasi ensimmäiset miesten pelinsä kaudella 1997–1998 Huddinge IK:ssa, Ruotsin I-divisioonassa. Seuraavaksi kaudeksi Ölvestad siirtyi Elitserieniin ja Djurgårdens IF:ään. Tulokaskaudella syntyi 44 ottelussa tehot 2+4=6 ja kesällä Tampa Bay Lightning varasi hänet kolmannella kierroksella numerolla 88. Ölvestad pelasi vielä kaksi seuraavaa kautta 1999–2000 ja 2000–2001 Djurgårdenissa ja voitti niistä kumpanakin kautensa Ruotsin mestaruuden.


title: Jimmie Ölvestad

text: Kaudeksi 2001–2002 Ölvestad siirtyi Lightningin organisaatioon. Hän pelasi siellä ensimmäisen kautensa kokonaan ylhäällä NHL:ssä ja teki 74 ottelussa tehot 3+11=14. Seuraavalla kaudella 2002–2003 Ölvestad pääsi pelaamaan 37 NHL-ottelua tehoin 0+3=3, mutta hän pelasi myös farmijoukkue Springfield Falconsissa kuusi ottelua. Kausi 2003–2004 hänellä puolestaan kului kokonaan farmin puolella, Hamilton Bulldogsin riveissä.


title: Jimmie Ölvestad

text: Ölvestad palasi Djurgårdeniin ja hän on edustanut joukkuetta siitä lähtien. Ölvestad on myös hieman fyysinen pelaaja. Hän on kerännyt kolmena Elitserien-kautena yli 100 jäähyminuuttia runkosarjassa. Kaudella 2009–2010 Ölvestad teki yhden kauden piste-ennätyksensä tehoilla 17+14=31. Hän oli Marcus Nilsonin jälkeen Djurgårdenin toiseksi paras pistemies Kyle Klubertanzin ja Marcus Krügerin kanssa. Ölvestad voitti Elitserienin tehotilaston lukemalla +26. Djurgårdenin kausi päättyi Elitserienin hopeaan.


title: Jimmie Ölvestad

text: Helmikuussa 2010 Ölvestad teki Djurgårdenin kanssa kolmivuotisen jatkosopimuksen.


title: Jimmie Ölvestad

text: Ölvestad on pelannut Ruotsin A-maajoukkueessa yhteensä 36 ottelua tehoin 3+5=8. Hän pelasi vuonna 2001 MM-kilpailuissa ja voitti pronssia. Palattuaan Pohjois-Amerikan reissultaan Ölvestad on kuulunut Ruotsin maajoukkueen vakionimiin Euro Hockey Tour -tasolla. Hän on eduatanut Ruotsia EHT-tasolla joka kausi kaudesta 2004–2005 lähtien, paitsi kaudella 2007–2008.


title: Jimmie Ölvestad

text:
Vuosina 1999 ja 2000 Ölvestad pelasi alle 20-vuotiaiden MM-kilpailuissa.
Ölvestadin velipuoli Robin Jalkerud on edustaa haaparantalaista Asplöven HC:ta Ruotsin I-divisioonassa.


title: Mauri Eivola

text: Mauri Eivola (s. 15. maaliskuuta 1963 Turku) on suomalainen, 192 senttimetriä pitkä jääkiekkohyökkääjä, joka pelasi SM-liigassa 1980-luvulla. Hän edusti Suomea kahdeksassa B-maaottelussa ja viidessä nuorten maaottelussa. Buffalo Sabres hänet NHL:ään varausnumerolla 101 vuonna 1981. Samana vuonna varattiin viisi muutakin TPS:n junioripelaajaa: Hannu Virta, Jali Wahlsten, Heikki Leime, Teppo Virta ja Kari Kanervo.


title: Mauri Eivola

text: Eivola lähti 18-vuotiaana Yhdysvaltoihin ja pelasi yhden kauden Niagara Fallsissa ja Rochesterissa. Kaudella 1982–1983 hän pelasi SM-liigaa TPS:n joukkueessa 11 ottelun verran mutta keräsi tilastoihinsa vain kuusi jäähyminuuttia eikä yhtään tehopisteitä. Kaudeksi 1983–1984 hän siirtyi I-divisioonaan Turun Toverien joukkueeseen mutta molemmat polvikierukat loukkaantuivat leikkauskuntoon ja Eivolan peliuraan tuli tauko.


title: Mauri Eivola

text: Syksyllä 1985 Eivola pelasi viiden ottelun verran II-divisioonaa Turun Kisa-Veikkojen joukkueessa. Sitten Eivolan pelioikeudet omistanut TPS vuokrasi hänet I-divisioonajoukkue SaPKo:on valmistaakseen häntä palaamaan liigajäille. Eivola pelasi SaPKo:ssa viisi ottelua ja keräsi seitsemän tehopistettä, mutta Kiekkoreipas teki protestin Eivolan siirrosta ja tämä joutui jättämään savonlinnalaisjoukkueen. Vuodenvaihteessa 1985–1986 TPS vuokrasi Eivolan SM-liigajoukkue Jokereihin. Heti ensimmäisessä Helsingin-ottelussaan Eivola teki avausmaalin mutta jälleen hänen uransa uudessa seurassa jäi viiden ottelun mittaiseksi, kun hän loukkaantumisten vuoksi putosi vaihtopelaajaksi.


title: Mauri Eivola

text: Syksyllä 1986 Eivola palasi SM-liigaan TPS:n joukkueessa. Ensimmäisessä kotiottelussa Tapparaa vastaan Eivola oli joukkueensa ykköstähti. Kauden aikana hän pysyi vakiokokoonpanossa ja keräsi 37 ottelussa tehopisteinä 9 maalia ja 12 syöttöä. Jäähyherkkyys näkyi tilastoissa 87 jäähyminuuttina. Kevään 1987 pudotuspeleissä hän teki viidessä ottelussa kaksi maalia ja antoi kaksi maalisyöttöä. Kaudella 1987–1988 Eivola teki 31 ottelussa 8 maalia ja antoi 15 maalisyöttöä. Jäähyjä kertyi 46 minuuttia. Tuolloin TPS jäi ensi kertaa liigahistoriansa aikana pudotuspelien ulkopuolelle. Kaudella 1988–1989 Eivola edusti SM-liigassa Porin Ässiä ja kokosi 35 ottelussa tehopisteet 10+15. Jäähyminuutteja kertyi 47. Tämä jäi Eivolan viimeiseksi liigakaudeksi. Kaikkiaan hän pelasi SM-liigassa 119 runkosarjaottelua, joissa saaliina oli 28 maalia, 43 maalisyöttöä sekä 200 jäähyminuuttia. Pudotuspeleissä hän oli mukana vain keväällä 1987 ja kokosi neljän tehopisteen lisäksi neljä jäähyminuuttia.


title: Aller Media

text: Aller Media Oy (vuosina 1992–2009 Aller Julkaisut Oy) on suomalainen kustannusyritys, joka kuuluu pohjoismaiseen Alleriin. Aller Media Oy perustettiin vuonna 1992. Aller Median toimitusjohtajana toimii Pauli Aalto-Setälä.


title: Aller Media

text: Aller Medialla on useita brändisivustoja. Aller omistaa myös Suomen suurimman verkkoyhteisön Suomi24:n, jossa on viikoittain 1,3 miljoonaa eri kävijää. Vuonna 2014 Aller Media osti Bonnierilta Olivia-, Divaani- ja Costume-lehdet.


title: Aller Media

text: Aller Media myi syksyllä 2017 Oma Aika, Koti ja keittiö sekä Ellen Suomen painoksen Fokus Medialle. Lehden kustannus siirtyy Fokus Medialle vuoden 2018 alussa.


title: Parry Gripp

text: Parry Gripp (s. 22. syyskuuta 1967, Santa Barbara, Yhdysvallat) on yhdysvaltalainen laulaja ja sanoittaja, joka kuuluu pop-punkyhtye Nerf Herderiin. Hän on tunnettu humoristisista lauluista.Parry on myos tunnettu jalkapallon ystävänä. Hän teki vuoden 2010 Jalkapallon MM:ssä ennustaneelle Mustekala-Paulille kappaleen.


title: Marcus Krüger

text: Marcus Krüger (s. 27. toukokuuta 1990 Tukholma, Ruotsi) on ruotsalainen jääkiekkoilija, joka pelaa NHL-joukkue Carolina Hurricanesissa. Hän on pelipaikaltaan keskushyökkääjä, mutta osaa pelata myös laidassa. Krügerin vahvuudet ovat peliäly- ja käsitys sekä hyökkäyspään taidot.


title: Marcus Krüger

text: Krügerin kasvattajaseura on Huddinge IK. Hän on pelannut juniorina myös Hammarby IF:ssä. Kaudeksi 2006–2007 Krüger siirtyi Djurgårdens IF:n junioreihin. Hän voitti J18 Allsvenskanin mestaruuden keväällä 2008. Krüger pelasi kaudella 2008–2009 15 Elitserien-ottelua tehoin 2+2=4. Helmikuussa 2009 hän teki kaksivuotisen jatkosopimuksen Djurgårdenin kanssa. Kesällä Chicago Blackhawks varasi Krügerin viidennellä kierroksella numerolla 149.


title: Marcus Krüger

text: Tulokaskaudellaan 2009–2010 Krüger teki 38 ottelussa tehot 11+20=31. Hän oli Marcus Nilsonin jälkeen Djurgårdenin sisäisen pistepörssin toiseksi paras pistemies Kyle Klubertanzin ja Jimmie Ölvestadin kanssa. Krüger oli ehdokkaana Elitserienin vuoden tulokkaaksi, mutta palkinto meni Brynäs IF:n maalivahdille Jacob Markströmille. Keväällä 2010 Krüger voitti Elitserienin hopeaa.


title: Marcus Krüger

text: Kesäkuussa 2010 Krüger teki kolmivuotisen tulokassopimuksen Blackhawksin kanssa, mutta hänet lainattiin samana päivänä vielä kaudeksi 2010–2011 Djurgårdeniin. Krüger oli tehoilla 6+29=35 joukkueen paras pistemies ja hän sijoittui Elitserienin syöttöpörssissä viidenneksi Linköpings HC:n Jaroslav Hlinkan kanssa. Elitserien-kauden jälkeen, maaliskuussa 2011 Krüger siirtyi Chicago Blackhawksiin, jossa hän pelasi seitsemän runkosarja- ja viisi playoff-ottelua tehden yhteensä yhden syöttöpisteen.


title: Marcus Krüger

text: 2013 Marcus pelasi Chicago Blackhawksissa voittaen Stanley Cupin. Hän myös uusi voiton 2015. Krüger pelasi tuolloin vuoden 2015 pudotuspeleissä "rouhijaketjussa" yhdessä kanadalaisten Andrew Shawin ja Andrew Desjardinsin kanssa. Kun Chicago floppasi vuoden 2016 playoffeissa, hän pelasi yhdessä Andrew Laddin sekä slovakki Marian Hossan kanssa.


title: Marcus Krüger

text: Krügerillä on olympiahopeaa Sotšista 2014, maailmanmestaruus 2017 ja MM-hopeaa 2011. Hänellä on myös alle 20-vuotiaiden MM-pronssia 2010.


title: Marcus Krüger

text: Krügerin isä Peter pelasi jääkiekkoa Huddinge IK:ssa, I-divisioonassa. Marcuksen pikkuveli Måns Krüger (s. 1992) pelaa tällä hetkellä isänsä edellisessä joukkueessa samassa sarjassa.


title: Fuksinpuisto

text: Fuksinpuisto on puisto Kotkassa. Se sijaitsee kaupungin keskustassa Kotkansaarella Puistotien varrella.


title: Fuksinpuisto

text: Fuksinpuisto toimii Helsingin yliopiston atsalea-lajikkeiden koekenttäistutusalueena. Puistossa kasvaa runsaasti myös perennoja, kuten kurjenmiekkoja, kurjenpolvia, päivänliljoja, pioneja, kuunliljoja, nauhuksia ja monivuotisia köynnöksiä, kuten kärhöjä. Kasvilajistoon kuuluu myös maanpeittokasveja, hedelmäpuita ja marjapensaita. Istutukset on varustettu nimilapuin.


title: Fuksinpuisto

text: Fuksinpuistoon pystytettiin vuonna 2016 Samulin Alosen veistos "Siivekkäät". Puiston vieressä on pallokenttä ja leikkipaikka sekä ympäristössä Haukkavuoren koulu, Arto Tolsa -areena ja Uimala Katariina.


title: Adam Federici

text: Adam Jay Federici (s. 31. tammikuuta 1985 Nowra) on australialainen jalkapalloilija, pelipaikaltaan maalivahti. Hän edustaa englantilaista Readingia, johon hän siirtyi vuonna 2004. Tuon vuoden jälkeen Federici on ollut lainalla viidessä eri seurassa. Hän pelasi alle 23-vuotiaiden maajoukkueessa viisi ottelua. Näihin kuuluivat muun muassa kolme ottelua kesäolympialaisissa 2008. Vaikka joukkue putosi jatkosta jo alkulohkoissa, Federiciä kehuttiin yhdeksi turnauksen parhaista maalivahdeista. Hän on pelannut aikuisten maajoukkueessa yhden ottelun. Tämä tapahtui vuonna 2010 Uutta-Seelantia vastaan. Federici oli samana vuonna mukana MM-kisoissa, mutta ei pelannut turnauksessa.


title: Sami Wahlsten

text: Sami Wahlsten (s. 25. marraskuuta 1967 Turku) on suomalainen jääkiekkohyökkääjä, joka pelasi SM-liigassa 1980- ja 1990–luvuilla. Hän edusti Suomea seitsemässä A-maaottelussa vuosina 1992–1994 ja voitti nuorten maailmanmestaruuden vuonna 1987. Philadelphia Flyers hänet NHL:ään varausnumerolla 146 vuonna 1986. Hänen veljensä Jali Wahlsten varattiin NHL:ään viisi vuotta aiemmin mutta kumpikaan ei pelannut ikinä NHL:ssä.


title: Sami Wahlsten

text: Sami Wahlsten pelasi kauden 1984–1985 EV Füssenin joukkueessa Saksassa, josta hän veljensä Jali Wahlstenin kanssa palasi kasvattajaseuraansa TPS:ään kolmeksi kaudeksi. Kesällä 1988 Sami Wahlsten siirtyi I-divisioonassa pelaavaan Helsingin Jokerien joukkueeseen. Keväällä 1989 Jokerit palasi SM-liigaan, ja seuraavat viisi kautta veljekset pelasivat jälleen samassa joukkueessa, joka voitti Suomen mestaruuden kaudella 1991–1992. Kauden 1993–1994 Sami Wahlsten pelasi Itävallassa Klagenfurtin joukkueessa mutta palasi taas yhdeksi kaudeksi Jokereihin ja saavutti SM-hopeaa keväällä 1995, jolloin Jokerit hävisi loppuotteluissa TPS:lle. Kaudet 1995–1997 Wahlsten pelasi Ranskassa Brestin joukkueessa. Kausi 1997–1998 jäi hänen viimeiseksi SM-liigakaudekseen. Tuolloin hän edusti Tampereen Ilvestä ja saavutti SM-hopeaa. Kaudeksi 1998–1999 hän palasi Ranskaan, tällä kertaa Lyonin joukkueeseen.


title: Sami Wahlsten

text: Sami Wahlsten pelasi SM-liigassa kaikkiaan 378 runkosarjaottelua, joissa hän teki 113 maalia ja antoi 113 maalisyöttöä. Jäähyjä hänelle kertyi 189 minuuttia. Pudotuspeleissä hän pelasi 42 ottelua, joissa hänen tehopisteensä olivat 9+12 ja jäähymääränsä 6 minuuttia. Tehopisteillä mitattuna hänen paras runkosarjakautensa oli 1992–1993, jolloin hän teki 48 ottelussa 22 maalia ja antoi 21 maalisyöttöä. Kaudella 1991–1992 hän teki 10 pudotuspeliottelussa neljä maalia ja antoi neljä maaliin johtanutta syöttöä. Hän voitti urallaan yhden Suomen-mestaruuden ja saavutti kaksi SM-hopeaa.


title: Sami Wahlsten

text: Wahlsten edusti Suomea alle 18-vuotiaiden EM-kilpailuissa vuonna 1985 ja oli kisojen paras pistemies tehtyään viidessä ottelussa seitsemän maalia ja annettuaan kuusi maalisyöttöä. Hän pelasi alle 20-vuotiaiden MM-kilpailuissa vuosina 1986 ja 1987 ja voitti jälkimmäisissä kisoissa maailmanmestaruuden.


title: Sami Wahlsten

text: Wahlsten toimi Tikkurilan Urheilupuiston toimitusjohtajana vuoden 2013 huhtikuulle. Kesällä 2008 hänet valittiin jääkiekkoilijoiden pelaajayhdistyksen, Suomen Jääkiekkoilijat ry:n puheenjohtajaksi.


title: Sami Wahlsten

text: Nykyisin Sami Wahlsten toimii Helsingin Jääkiekkoklubi Ry:n päätoimisena valmennuspäällikkönä.


title: Sami Wahlsten

text: Wahlstenin veljesten isä Juhani Wahlsten on jääkiekkoilijana moninkertainen arvokisapelaaja ja on toiminut myös jääkiekkovalmentajana.


title: Andreas Huber

text: Andreas Huber (s. 1822) oli saksalainen pikakirjoittaja, joka laati saksalaisesta Gabelsbergerin pikakirjoitusjärjestelmästä ensimmäisenä ruotsinkielisen version.


title: Andreas Huber

text: Huber julkaisi järjestelmän ruotsinkielisen sovituksen vuonna 1855, nimellä "Den tyska stenografiens grunddrag, efter Fr. Gabelsbergers method, tillämpade på svenska språket". Toinen painos julkaistiin vuonna 1868.


title: En tunne sinua vierelläni

text: En tunne sinua vierelläni on Tiina Raevaaran vuonna 2010 ilmestynyt novellikokoelma. Teos sai vuoden 2011 Runeberg-palkinnon.


title: Brad Jones (jalkapalloilija)

text: Bradley Scott "Brad" Jones (s. 19. maaliskuuta 1982 Armadale) on australialainen jalkapalloilija, pelipaikaltaan maalivahti. Hän on edustanut Englannissa pelatessaan muun muassa Middlesbrough'ta vuoteen 2010 saakka sekä myöhemmin Liverpoolia. Middlesbrough'n aikana hän oli lainalla viidessä eri seurassa, joihin kuuluivat muun muassa Blackpool ja Sheffield Wednesday. Alankomaissa hän on vuosina 2016–2018 edustanut NEC Nijmegenia ja Feyenoordia.


title: Brad Jones (jalkapalloilija)

text: Jones oli Australian alle 23-vuotiaiden maajoukkueessa Ateenan olympialaisissa 2004. Australia putosi jatkosta puolivälierissä eikä Jones pelannut yhtäkään ottelua. Maajoukkueessa hän on pelannut kaksi peliä. Hänet oli jo valittu mukaan MM-kisoihin 2010, mutta lähti turnausta edeltävänä iltana perheensä luokse kuultuaan, että hänen nelivuotiaalla pojallaan on leukemia.


title: Mathias Tjärnqvist

text: Mathias Erik Tjärnqvist (s. 15. huhtikuuta 1979 Uumaja, Ruotsi) on ruotsalainen jääkiekkoilija, joka pelaa SHL-joukkue Malmö Redhawksissa. Hän on pelipaikaltaan oikea laitahyökkääjä. Tjärnqvist pelannut aiemmin NHL:ssäyhteensä 173 runkosarjaottelua tehopistein 13+19=32 ja keräten 60 jäähyminuuttia.


title: Mathias Tjärnqvist

text: Tjärnqvisin kasvattajaseura on Vännäs HC. Hän siirtyi sittemmin juniorina Rögle BK:hon ja pelasi joukkueessa ensimmäiset miesten pelinsä Ruotsin I-divisioonassa kaudella 1996–1997. Dallas Stars varasi Tjärnqvistin kolmannella kierroksella 96. pelaajana . Kaudeksi 1999–2000 hän siirtyi pelaamaan sarjatasoa ylemmäs Elitserien-joukkue Djurgårdens IF:n riveihin. Hänen tulokaskautensa toi siellä 50 runkosarjaottelussa tehot 12+12=24 sekä 13 playoff-ottelussa tehot 3+2=5. Tjärnqvist voitti Ruotsin-mestaruuden sekä keväällä 2000 että 2001. Hänen kautensa 2001–2002 jäi loukkaantumisen takia vain kuuden runkosarjaottelun mittaiseksi.


title: Mathias Tjärnqvist

text: Heinäkuussa 2003 Tjärnqvist teki vuoden mittaisen tulokassopimuksen Dallas Starsin kanssa. Kaudella 2003–2004 hän pelasi 18 NHL-ottelua tehopistein 1+1=2, mutta suurin osa Tjärnqvistin kaudesta kului farmijoukkue Utah Grizzliesissä, AHL:ssä. Kaudeksi 2004–2005 hän palasi Elitserieniin ja siirtyi HV71:n riveihin. Tjärnqvistin piti siirtyä kaudeksi 2005–2006 Linköpings HC:n riveihin, mutta hän palasi kuitenkin kaksivuotisella sopimuksella Dallas Starsin organisaatioon. Tjärnqvist pelasi NHL:n puolella 33 ottelua tehoin 2+4=6, mutta noin puolet hänen kaudestaan kului farmissa.


title: Mathias Tjärnqvist

text: Kesäkuussa 2006 Tjärnqvist teki kaksivuotisen jatkosopimuksen Starsin kanssa. Hänet kuitenkin kaupattiin kesken kauden 2006–2007, helmikuussa 2007 ensimmäisen kierroksen varausvuoron kanssa Phoenix Coyotesiin vaihdossa Ladislav Nagyyn. Hän ei saanut enää Coyotesissa farmikomennuksia ja kausi 2007–2008 Tjärnqvistillä kului kokonaan NHL:ssä, jossa hän teki 78 ottelussa tehot 4+7=11.


title: Mathias Tjärnqvist

text: Rögle BK nousi kaudeksi 2008–2009 takaisin Elitserieniin ja myös Tjärnqvist palasi joukkueeseen vuoden mittaisella sopimuksella. Vaikka häntä ei tunneta kovin fyysisenä pelaajana, niin Röglen varakapteenina toiminut Tjärnqvist muistetaan rajusta taklauksestaan, joka kohdistui Leksands IF:n suomalaispuolustaja Antti-Jussi Niemeen Kvalserienissä 15. maaliskuuta 2009. Taklauksessa Niemi länsi kasvot edellä laitaan. Hän jäi makaamaan kasvot verissä jään pintaan useiksi minuuteiksi, kunnes Niemi kannettiin pois. Hänelle todettiin ottelun jälkeen aivotärähdys. Niemen kauden päättänyt Tjärnqvist ei saanut ottelussa rangaistusta, mutta myöhemmin hänelle tuomittiin kahden ottelun pelikielto.


title: Mathias Tjärnqvist

text: Kaudeksi 2009–2010 Tjärnqvist palasi vuoden mittaisella sopimuksella Djurgårdeniin. Hän pelasi loukkaantumisen takia vain 18 ottelua runkosarjassa, mutta Tjärnqvist pelasi pudotuspeleissä ja voitti Elitserien-hopeaa keväällä 2010. Huhtikuussa 2010 hän teki vuoden mittaisen jatkosopimuksen joukkueen kanssa. Kaudella 2010–2011 Tjärnqvist oli 17 osumallaan Djurgårdenin paras maalintekijä ja hän sijoittui Elitserienin maalipörssissä yhdeksänneksi. Tjärnqvist teki joukkueen kanssa taas vuoden mittaisen jatkosopimuksen toukokuussa 2011, mutta kausi 2011–2012 Djurgårdenilla päättyi kuitenkin HockeyAllsvenskaniin putoamiseen.


title: Mathias Tjärnqvist

text: Tjärqvist palasi kaksivuotisella sopimuksella takaisin Elitserieniin nousseeseen Rögleen kaudeksi 2012–2013. Hän nousi joukkueen varakapteeniksi. Rögle putosi kauden päätteeksi taas Allsvenskaniin, mutta Tjärnqvist teki joukkueen kanssa kuitenkin vuoden mittaisen jatkosopimuksen huhtikuussa 2013. Rögle eteni Kvalserieniin, mutta jäi kuitenkin ilman sarjanousua. Kaudella 2014–2015 Tjärnqvist jatkoi Allsvenskan-uraansa Malmö Redhawksin riveissä. Hän oli nostassa joukkuetta kauden päätteeksi SHL:ään (ent. Elitserien).


title: Mathias Tjärnqvist

text: Lokakuussa 2015 Tjärnqvist teki kuukauden mittaisen sopimuksen SM-liigajoukkue JYPin kanssa. Hän siirtyi joukkueeseen paikkaamaan loukkaantumisia. Marraskuussa Tjärnqvistin lainasopimusta jatkettiin joulutaukoon, mutta hän kuitenkin loukkaantui heti sopimuksen jatkamisen jälkeen, eikä Tjärnqvist palannut enää JYPin kokoonpanoon. Kuntouduttuaan hän palasi tammikuussa 2016 loppukauden 2015–2016 kattaneella sopimuksella SHL:ään nousseeseen Malmö Redhawksiin.


title: Mathias Tjärnqvist

text: Tjärnqvist edusti Ruotsia MM-kilpailuissa vuosina 2003 ja 2004 voittaen molempina vuosina hopeaa. Yhteensä hän on pelannut 66 A-maaottelua.


title: Mathias Tjärnqvist

text: Tjärnqvist pelasi myös alle 20-vuotiaiden MM-kilpailuissa vuonna 1999 sekä alle 18-vuotiaiden EM-kilpailuissa vuonna 1997, jolloin Tjärnqvist voitti hopeaa. Yhteensä hän on pelannut 40 juniorimaaottelua.


title: Mathias Tjärnqvist

text: Tjärnqvistin isoveli Daniel on entinen jääkiekkopuolustaja, joka pelasi urallaan yli 300 NHL-ottelua ja oli voittamassa olympiakultaa Torinossa 2006.


title: Mathias Tjärnqvist

text: Mathias Tjärnqvist sai toukokuussa 2015 huomiota ilmoittautumalla ängelholmilaisessa Valhall Collegessa opiskelleen Sofie Rutherin kavaljeeriksi koulunsa tanssiaisiin. Omalla luokallaan ilman tanssiparia jääneellä Sofiella on Downin oireyhtymä. Hänen ja Tjärnqvistin vanhemmat tunsivat toisensa ennestään.


title: Jali Wahlsten

text: Jali Wahlsten (s. 20. kesäkuuta 1963 Turku) on suomalainen entinen jääkiekkohyökkääjä, joka pelasi SM-liigassa 1980- ja 1990–luvuilla. Hän edusti Suomea 11 A-maaottelussa. Minnesota North Stars hänet NHL:ään varausnumerolla 41 vuonna 1981. Samana vuonna varattiin viisi muutakin TPS:n junioripelaajaa: Hannu Virta, Mauri Eivola, Heikki Leime, Teppo Virta ja Kari Kanervo. Jali Wahlstenin nuorempi veli Sami Wahlsten varattiin NHL:ään viisi vuotta myöhemmin mutta kumpikaan ei pelannut ikinä NHL:ssä.


title: Jali Wahlsten

text: Jali Wahlsten esiintyi jääkiekon SM-liigassa ensimmäisen kerran TPS:n joukkueessa jo kaudella 1980–1981 ja seuraavan kerran kaudella 1982–1983. Välivuodet hän pelasi Yhdysvalloissa ja Kanadassa sekä kauden 1984–1985 EV Füssenin joukkueessa Saksassa. Kesällä 1985 hän palasi veljensä Sami Wahlstenin kanssa TPS:ään kolmeksi kaudeksi. Kauden 1988–1989 Jali Wahlsten pelasi HC Sierren joukkueessa Sveitsissä ja siirtyi kesällä 1989 SM-liigaan nousseeseen Helsingin Jokerien joukkueeseen, jossa hänen pikkuveljensäkin jo pelasi. Jokerien joukkueessa Jali Wahlsten voitti Suomen mestaruuden vuosina 1992 ja 1994. Jälkimmäisellä kerralla loppuotteluvastustajana oli Wahlstenin kasvattajaseura TPS. Wahlstenin SM-liigaura päättyi kevääseen 1994.


title: Jali Wahlsten

text: Jali Wahlsten pelasi SM-liigassa kaikkiaan 344 runkosarjaottelua, joissa hän teki 89 maalia ja antoi 124 maalisyöttöä. Jäähyjä hänelle kertyi 204 minuuttia. Pudotuspeleissä hän pelasi 40 ottelua, joissa hänen tehopisteensä olivat 6+7 ja jäähymääränsä 18 minuuttia. Tehopisteillä mitattuna hänen parhaita runkosarjakausiaan olivat 1985–1986, jolloin hän teki 36 ottelussa 17 maalia ja antoi 19 maalisyöttöä, 1991–1992, jolloin tilastoihin päätyi 44 ottelussa 12 maalia ja 24 maalisyöttöä, sekä 1992–1993, jolloin hänen saldonsa oli 45 ottelussa 13 maalia ja 22 maalisyöttöä. Wahlsten ei saavuttanut kahden Suomen-mestaruutensa lisäksi muita aikuisten SM-mitaleja.


title: Jali Wahlsten

text: Urheilu-uransa jälkeen Jali Wahlsten on vaikuttanut Lontoossa muun muassa The Finnish Instituten kulttuurisihteerinä, markkinointikonsulttina ja Nordic Bakery -kahvilan omistajana.


title: Jali Wahlsten

text: Wahlstenin veljesten isä Juhani Wahlsten on jääkiekkoilijana moninkertainen arvokisapelaaja ja on toiminut myös jääkiekkovalmentajana.


title: Harry Jaakkola

text: Harry Jaakkola (s. 21. toukokuuta 1963 Turku) on suomalainen jääkiekkohyökkääjä, joka pelasi SM-liigassa vuosina 1983–1992. Hän edusti koko liigauransa ajan Turun Palloseuraa, jonka joukkueessa hän voitti kolme Suomen-mestaruutta (1989, 1990, 1991) ja saavutti yhden SM-hopean (1985). Hän pelasi SM-liigassa kaikkiaan 329 runkosarjaottelua, joissa hän teki 50 maalia ja antoi 52 maalisyöttöä. Jäähyjä hänelle kertyi 102 minuuttia. Pudotuspeleissä hän pelasi 52 ottelua, joissa hänen tehopisteensä olivat 8+2 ja jäähymääränsä 18 minuuttia. Lempinimellä "Diesel" tunnettu Jaakkola pelasi useimmiten joukkueen kolmos- tai nelosketjun laitahyökkääjänä.


title: Rekreatur

text: Rekreatur on folk/viikinkimetalli -yhtye Equilibriumin kolmas studioalbumi, joka julkaistiin kesäkuussa 2010. ALbumi debytoi Saksan albumilistan sijalla 20.


title: Rekreatur

text: Kesäkuun 16. päivä yhtye julkaisi musiikkivideon "Der Ewige Sieg".


title: Achim Steiner

text: Achim Steiner (s. 1961, Brasilia) on saksalainen ympäristöpolitiikan asiantuntija. Hän on toiminut YK:n ympäristöohjelman (UNEP) johtajana kesäkuusta 2006 alkaen. Vuosina 2001–2006 Steiner oli Kansainvälisen luonnonsuojeluliiton (IUCN) pääjohtaja.


title: Achim Steiner

text: Steiner valittiin UNEP:n johtoon nelivuotiskaudeksi Kofi Annanin ehdotuksesta 16. maaliskuuta 2006. Virkaan hän astui 15. kesäkuuta 2006. YK:n yleiskokous valitsi 22. huhtikuuta 2010 Steinerin toiselle kaudelle ajalle 15. kesäkuuta 2010–14. kesäkuuta 2014.


title: Achim Steiner

text: Steiner asui kymmenen ensimmäistä elinvuottaan Brasiliassa, mutta suoritti opintonsa Britanniassa. Hän opiskeli filosofiaa, valtio-oppia ja taloutta Oxfordin yliopistossa, josta sai kandidaatin tutkinnon. Maisterin tutkinnon hän suoritti Lontoon yliopistossa, missä hän opiskeli taloutta ja aluesuunnittelua erikoistuen kansainväliseen kehitykseen ja ympäristöpolitiikkaan.


title: Teemu Elomo

text: Teemu Elomo (s. 13. tammikuuta 1979 Turku) on suomalainen entinen jääkiekkoilija, Hän on pelipaikaltaan vasen laitahyökkääjä, mutta hän osaa pelata myös keskellä. Elomo on pelannut urallaan SM-liigassa yhteensä 387 runkosarjaottelua tehopistein 62+103=165 ja keräten 312 jäähyminuuttia sekä 51 playoff-ottelua tehopistein 11+7=18 ja keräten 40 jäähyminuuttia. Hän on pelannut ulkomailla Unkarissa, Tanskassa, Ranskassa, Kazakstanissa, Slovakiassa ja Ruotsissa. Hän lopetti pelaajauransa syksyllä 2016 polvivamman vuoksi. Kaudella 2017–2018 hän toimi Ruotsin 2. divisioonassa pelaavan Olofströms IK:n valmentajana. Kaudelle 2018–2019 Elomo vaihtoi niinikään 2. divisioonassa pelaavan Osby IK:n valmentajaksi.


title: Teemu Elomo

text: Elomo on Turun Palloseuran kasvatti. Hän debytoi miesten peleissä vain 16-vuotiaana lainalla I-divisioonajoukkue Kiekko-67:n paidassa kaudella 1995–1996, jolloin Elomo pelasi siellä 11 runkosarjaottelua tehden yhden maalin sekä kuusi playoff-ottelua tehden kaksi maalia. Seuraavalla kaudella 1996–1997 hän debytoi TPS:n SM-liigajoukkueessa, jossa Elomo pelasi kuusi runkosarja-, kolme playoff- ja neljä EHL-ottelua tehden yhden syöttöpisteen. Hän voitti kauden päätteeksi SM-hopeaa ja kauden aikana myös EHL:n mestaruuden. Pelejä Kiekko-67:ssä kertyi kauden aikana 15.


title: Teemu Elomo

text: Dallas Stars varasi Elomon viidennellä kierroksella 132. pelaajana . Kaudella 1997–1998 hän pelasi TPS:n SM-liigajoukkueessa 26 runkosarjaottelua tehopistein 3+3=6 ja kolme playoff-ottelua tehden yhden maalin. Elomo pelasi ison osan kaudestaan myös seuran A-nuorissa voittaen kauden päätteeksi A-nuorten Suomenmestaruuden. Hän vahvisti TPS:n A-nuoria myös seuraavalla kaudella 1998–1999 voittaen pronssia. Kausi SM-liigassa päättyi kuitenkin Suomenmestaruuteen. Elomo voitti TPS:ssä Suomenmestaruuden myös kahtena seuraavana keväänä. Häneltä odotettiin joukkueessa lopullista läpimurtoa SM-liigan eliittiin, mutta se jäi vielä toistaiseksi onnistumatta.


title: Teemu Elomo

text: Kaudeksi 2001–2002 Elomo siirtyi Espoo Bluesiin. Hän onnistui tekemään ensimmäisellä sopimuskaudellaan runkosarjassa 26 tehopistettä ja seuraavalla kaudella 2002–2003 Elomo teki lopulta SM-liigan yhden kauden piste-ennätyksensä tehoilla 13+29=42, joilla hän oli Bluesin toiseksi paras pistemies Jan Čalounin jälkeen. Kaudella 2003–2004 Elomo oli pudotuspeleissä joukkueen paras maalintekijä viidellä osumallaan. Kaudella 2004–2005 hän oli tehoilla 8+19=27 Bluesin kolmanneksi paras pistemies.


title: Teemu Elomo

text: Elomo siirtyi kaudeksi 2005–2006 vuoden mittaisella sopimuksella Ruotsiin Elitserien-joukkue Mora IK:n riveihin. Maaliskuussa 2006 hän teki joukkueen kanssa kaksivuotisen jatkosopimuksen. Kaudella 2006–2007 Elomo oli Moran paras syöttäjä ja toiseksi paras pistemies Pavel Brendlin jälkeen tehoilla 10+26=36. Kevään 2007 pudotuspeleissä hän voitti joukkueen sisäisen tehotilaston lukemalla +1. Elomo edusti Moraa kauden aikana myös Spengler Cupissa. Kaudella 2007–2008 hän oli jakoi joukkueen sisäisen maalipörssin toisen sijan Eric Beaudoinin kanssa ja sijoittui sisäisessä pistepörssissä kolmanneksi tehoilla 11+14=25. Kevään 2008 Kvalserienissä Elomo jakoi Moran sisäisen tehotilaston voiton neljän muun pelaajan kanssa tehoilla 2+5=7. Joukkue putosi kauden päätteeksi HockeyAllsvenskaniin, mutta Elomo teki kuitenkin toukokuussa 2008 vuoden mittaisen jatkosopimuksen Moran kanssa. Hän voitti Allsvenskan-kaudella 2008–2009 joukkueen sisäisen piste- ja syöttöpörssin tehoilla 12+30=42.


title: Teemu Elomo

text: Kauden 2009–2010 Elomo aloitti try-outilla Itävallan Erste Bank Eishockey Ligan unkarilaisjoukkue Alba Volán Székesfehérvárissa, mutta hän jäi seitsemän pelaamansa ottelun jälkeen ilman jatkosopimusta ja jätti joukkueen lokakuussa 2009. Elomo siirtyi Tanskan AL-Bank Ligaenin Herning Blue Foxiin marraskuussa. Hän jakoi tehoilla 11+15=26 joukkueen sisäisen pistepörssin toisen sijan Nicklas Jensenin kanssa, kuten myös kevään 2010 pudotuspeleissä sisäisen maalipörssin voiton kuudella osumallaan. Elomo voitti kauden päätteeksi AL-Bank Ligaenin pronssia. Kaudeksi 2010–2011 hän siirtyi Allsvenskan-joukkue Tingsryds AIF:ään, jonka sisäisen pistepörssin voiton Elomo jakoi Jari Kauppilan kanssa tehoilla 14+22=36. Kaudella 2011–2012 hän jakoi uraansa Ranskan Ligue Magnusin Rouen Hockey Élite 76:ssa, jossa Elomo voitti kauden päätteeksi Ranskan-mestaruuden. Hän voitti kauden aikana myös Continental Cupin.


title: Teemu Elomo

text: Tammikuussa 2013 Elomo siirtyi Kazakstanin mestaruussarjassa pelaavan Aristan Temirtaun joukkueeseen oltuaan ilman sopimusta alkukauden 2012–2013. Kaudeksi 2013–2014 hän palasi Tanskaan ja siirtyi vuoden mittaisella sopimuksella Herlev Eaglesiin. Elomo voitti joukkueen sisäisen piste- ja syöttöpörssin tehoilla 8+24=32. Kaudeksi 2014–2015 hän siirtyi Unkariin MOL Ligassa pelaavaan Újpesti TE:hen. Elomo oli joukkueen toiseksi paras pistemies Jozef Mihalíkin jälkeen ja sijoittui liigan pistepörssissä neljänneksi.


title: Teemu Elomo

text: Kesken kauden 2015–2016, tammikuussa 2016 Elomo jätti UTE:n ja siirtyi Slovakian toiseksi korkeimmalle sarjatasolle 1. hokejová liga SR:n HC Nové Zámkyyn. Hän pelasi siellä vain kolme ottelua, kunnes Elomo palasi helmikuussa loppukauden sopimuksella Suomeen ja siirtyi Mestis-joukkue TuTon riveihin. Joukkuetta valmensi hänen isoveljensä Miika Elomo.


title: Teemu Elomo

text: Elomo siirtyi kaudeksi 2016–2017 Ruotsin kolmanneksi korkeimmalla sarjatasolla Hockeyettanissa pelaavan Olofströms IK:n pelaajavalmentajaksi. Hän ehti pelata vain kolme ottelua ennen kuin polvivamma lopetti hänen pelaajauransa. Hän jatkoi seurassa valmentajana.


title: Teemu Elomo

text: Elomo pelasi alle 20-vuotiaiden MM-kilpailuissa vuosina 1998 ja 1999, joista ensimmäinen turnaus päättyi maailmanmestaruuteen. Hän myös jakoi vuoden 1998 turnauksessa Suomen sisäisen maalipörssin voiton kolmen muun pelaajan kanssa neljällä osumallaan. Elomo pelasi myös alle 18-vuotiaiden EM-kilpailuissa vuosina 1996 ja 1997, joista jälkimmäinen turnaus päättyi Euroopan-mestaruuteen ja ensimmäinen hopeaan. Hän on kuulunut myös alle 18-vuotiaiden maajoukkueen kapteenistoon.


title: Teemu Elomo

text: Elomo on pelannut myös Suomen A-maajoukkueessa lähinnä Euro Hockey Tour -tasolla. Hän teki A-maajoukkuedebyyttinsä 16. joulukuuta 2001 Baltica-turnauksen Helsingin Hartwall Arenalla pelatussa avausottelussa Tšekkiä vastaan.


title: Teemu Elomo

text: Elomon isoveli Miika pelasi omalla urallaan kaksi NHL-ottelua Washington Capitalsissa kaudella 1999–2000 sekä yli 200 SM-liigaottelua. Hän toimii nykyään TuTon päävalmentajana. Teemun pikkuveli Tommi Elomo on pelannut jääkiekkoa lähinnä alemmissa sarjoissa, mutta luonut myös pääsarjauraa Italiassa.


title: Crimfall

text: Crimfall on suomalainen folk metal-yhtye, joka sai alkunsa Jakke Viitalan demoprojektista vuonna 2007. Pian yhtyeeseen liittyivät laulajat Helena Haaparanta ja Mikko Häkkinen. Haaparanta on Taceren entinen laulaja ja Häkkinen on aikaisemmin vaikuttanut yhtyeissä Draugnim, Twilight Ophera ja Thyestean Feast. Crimfallin debyyttialbumi As the Path Unfolds... julkaistiin vuonna 2009.


title: Daniel Adjei

text: Daniel Yaw Adjei (s. 10. marraskuuta 1989 Dansoman) on ghanalainen jalkapalloilija, pelipaikaltaan maalivahti. Hän edustaa maansa pääsarjassa pelaavaa Liberty Professionals -seuraa. Adjei pelasi alle 20-vuotiaiden maajoukkueessa 15 ottelua ja oli voittamassa ikäistensä sekä maailmanmestaruutta vuonna 2009 sekä Afrikan-mestaruutta samana vuonna. Vielä vuoden 2009 lopulla hän pelasi ensimmäisen aikuisten maaottelunsa ja seuraavana vuonna hän oli maajoukkueen mukana Afrikan-mestaruuskilpailuissa, joissa Ghana voitti hopeaa, ja MM-kisoissa.


title: Eiji Kawashima

text: Eiji Kawashima (; s. 20. maaliskuuta 1983 Yono, Saitaman prefektuuri, Japani) on japanilainen jalkapalloilija, pelipaikaltaan maalivahti. Hän edustaa belgialaista Standard Liègeä, johon hän siirtyi vuonna 2012. Kawashima pelasi aiemmin muun muassa Kawasaki Frontalessa, jossa pelatessaan hänet valittiin Japanin liigan tähdistöön ja palkittiin reilun pelin palkinnolla vuonna 2009.


title: Eiji Kawashima

text: Kawashima pelasi alle 20-vuotiaiden maajoukkueessa 13 ottelua ja oli joukkueensa maalivahti vuoden 2003 MM-kisoissa, joissa Japani eteni puolivälieriin saakka. Hän oli myös aikuisten maajoukkueen ykkösmaalivahti vuonna 2010 pidetyissä MM-kisoissa, joissa maa putosi neljännesvälierissä.


title: Colton Harris-Moore

text: Colton Harris-Moore (s. 22. maaliskuuta 1991) (tunnetaan myös paljasjalkabandiittina) on tunnettu yhdysvaltalainen teinirikollinen. Hän karkasi vankilasta ja pakeni poliisia kahden vuoden ajan onnistuneesti lentokoneilla ja autoilla vaikkei hänellä ollut ajokorttia eikä lentolupaa. Pakomatka päättyi Bahamalla heinäkuussa 2010, kun poliisin onnistui ampua Coltonin pakoveneen moottoriin. Hän oli epäiltynä yli 70 rikoksesta.


title: Colton Harris-Moore

text: Harris-Moore suoritti lähes kaikki ryöstönsä paljain jaloin. Yksi murron kohde oli eläinhoitola, jonne hän murtautui jättääkseen tukon rahaa ja viestin "käyttäkää nämä hyvään tarkoitukseen". Colton piti poliiseja pilkkanaan ja piirsi murron kohteisiin jalanjälkensä, hän myös saattoi jättää lyhyen viestin ja kuvan itsestään.


title: Colton Harris-Moore

text: Tammikuun 27. 2012 hänet tuomittiin rikoksistaan kuuden ja puolen vuoden vankeusrangaistukseen.


title: Guy N’Dy Assembé

text: Guy Roland N’Dy Assembé (s. 28. helmikuuta 1986 Yaoundé) on kamerunilainen jalkapalloilija, pelipaikaltaan maalivahti. Hän pelaa ranskalaisessa En Avant de Guingampissa.


title: Guy N’Dy Assembé

text: Assembé oli Kamerunin maajoukkueen mukana sekä Afrikan-mestaruuskilpailuissa että MM-kisoissa 2010, mutta ei pelannut turnauksissa yhtäkään ottelua.


title: Hurrikaani Klaus

text: Hurrikaani Klaus oli vuoden 1990 hurrikaanikauden kuudes hurrikaani ja yhdestoista nimetty myrsky. Se koetteli samoja alueita kuin hurrikaani "Hugo" edellisenä vuonna. Saint Lucian banaanisadosta tuhoutui noin 15 %. Suurimmat vahingot kärsi Martinique, jossa 7 kuoli ja 1 500 jäi kodittomaksi.


title: Hurrikaani Klaus

text: "Klaus" alkoi trooppisena aaltona Afrikan rannikolla 27. syyskuuta ja ylitettyään Atlantin kehittyi trooppiseksi myrskyksi Dominican itäpuolella 3. lokakuuta. Hurrikaaniksi se muuttui 5.10, jolloin se myös saavutti korkeimman tuulen nopeutensa. Heikennyttyään matalapaineeksi se vahvistui uudelleen Bahaman yllä ennen lopullista haihtumistaan. 8. lokakuuta Kuuban itäpuolella havaittu uusi matalapaineen keskus, josta myöhemmin kehittyi trooppinen myrsky Marco, yhdistyi "Klausin" jälkivaikutuksiin, mikä aiheutti rankkasateita Yhdysvaltain kaakkoisosissa. Etelä-Carolinassa se aiheutti neljä hukkumiskuolemaa padon murruttua.


title: Anthony Charteau

text: Anthony Charteau (s. 4. kesäkuuta 1979 Nantes) on ranskalainen maantiepyöräilijä, joka kilpaili ammattilaisena 2001–2013. Hän aloitti ammattilaisuransa 2001–2005 ranskalaistallissa, tuolloisilta nimiltään Bonjour, Brioches La Boulangère ja Bouygues Télécom. Tämän jälkeen hän kilpaili Crédit Agricole -joukkueessa 2006–2007 ja Caisse d'Epargnessa 2008–2009, kunnes palasi alkuperäiseen talliinsa, joka vuonna 2010 oli nimeltään Bbox Bouygues Télécom ja vuodesta 2011 Team Europcar.


title: Anthony Charteau

text: Vuoden 2010 Ranskan ympäriajossa Charteau voitti mäkikirikilpailun ennen Christophe Moreauta.


title: Anthony Charteau

text: Lähde: Cycling Archives


title: Diego Barreto

text: Diego Daniel Barreto Cáceres (s. 16. heinäkuuta 1981 Lambaré) on paraguaylainen jalkapalloilija ja olympiamitalisti, joka pelaa maalivahtina. Hän edustaa maansa pääsarjassa pelaavaa Cerro Porteñoa, jossa hän pelasi myös juniorivuotensa, ammattilaisuransa ensimmäiset vuodet, vuodet 2006–2007 sekä osan kaudesta 2008. Barreto on ollut voittamassa Paraguayn-mestaruutta kolmesti, vuosina 2004, 2005 ja 2009, jolloin hänen seuransa voitti syyskauden.


title: Diego Barreto

text: Barreto on pelannut miesten maajoukkueen lisäksi alle 20-vuotiaiden ja alle 23-vuotiaiden maajoukkueissa. Alle 20-vuotiaiden joukkueessa hän oli mukana MM-kisoissa 2001. Tuolloin Paraguay sijoittui neljänneksi ja Barreto pelasi turnauksessa kuusi ottelua. Ateenan olympialaisissa 2004 hän oli joukkueensa maalivahti kaikissa otteluissa. Paraguay sijoittui turnauksessa toiseksi Argentiinan jälkeen ja näin Barretosta tuli olympiamitalisti. Hän oli miesten maajoukkueen mukana MM-kisoissa 2010, mutta ei pelannut turnauksessa otteluakaan.


title: Diego Barreto

text: Myös Diegon veli Edgar on jalkapalloilija.


title: Harjun hautausmaa

text: Harjun hautausmaa viittaa seuraaviin:


title: Jenni Vartiaisen diskografia

text: Jenni Vartiainen on suomalainen laulaja-lauluntekijä. Hänen diskografiansa koostuu neljästä studioalbumista ja 17 singlestä. Listasijoitukset albumeissa viittaavat Suomen viralliseen albumilistaan.


title: Raparperipiirakka

text: Raparperipiirakka on piirakka, joka täytetään raparperilla. Siihen saatetaan lisätä myös hedelmiä, kuten mansikkaa, vadelmaa tai omenaa.


title: Raparperipiirakka

text: Piirakan kanssa sopii hyvin lasi maitoa, sillä raparperin sisältämä oksaalihappo sitoo kalsiumia.


title: SciPhone i68+

text: SciPhone i68+ (puhekielessä pelkkä SciPhone) on kiinalainen kopio Applen kuuluisasta iPhone-älypuhelimesta. SciPhonessa on resistiivinen kosketusnäyttö, joten se ei toimi samalla tavalla kuin iPhone. JAVA-tuki myös löytyy. SciPhonessa ei myöskään ole 3G-tukea, joten Internet-puhelimeksi se soveltuu huonosti. Puhelimessa on myös VGA-tarkkuuksinen kamera (640 × 480, 0,3 megapikseliä) ja sillä on mahdollista kuvata myös QVGA-tasoista (320 × 240) videokuvaa.


title: James R. Flynn

text: James Robert Flynn (s. 1934) on yhdysvaltalaissyntyinen filosofi ja älykkyystutkija, joka toimii professorina Otagan yliopistossa Uudessa-Seelannissa. Hänet tunnetaan tutkimuksistaan, jotka osoittivat älykkyysosamäärätestien tulosten keskiarvon nousseen väestötasolla kaikkialla läntisessä maailmassa 1900-luvun mittaan (Flynnin ilmiö). Flynn tunnetaan myös vasemmistolaisena aktivistina.


title: Häiriönpoistokondensaattori

text: Häiriönpoistokondensaattorit ovat sähkölaitteiden verkkosyöttöön kytkettäviä kondensaattoreita, joiden tarkoitus on joko oikosulkea tulonapojen välillä esiintyviä häiriöitä tai johdattaa tulonapojen häiriöitä runkoon. Tulonapojen (vaiheen ja nollan) välillä olevia kondensaattoreita kutsutaan X-kondensaattoreiksi ja tulonavoista runkoon kytkettyjä kondensaattoreita Y-kondensaattoreiksi. Erityisen tärkeää on, että Y-kondensaattorit eivät pääse vikaantumaan ja johtamaan vaarallista virtaa mahdollisesti maadoittamattomaksi jääneeseen runkoon. X- ja Y-kondensaattorien turvallisuutta säätelevät standardit IEC 60384-14 (kansainvälinen standardi) ja EN 132400 (eurooppalainen standardi, vastaava tekninen sisältö).


title: Häiriönpoistokondensaattori

text: X1-luokan kondensaattorit testataan 4 kV transienteilla ja X2-kondensaattorit 2,5 kV transienteilla. Y1-luokan kondensaattorit testataan 8 kV transienteilla ja Y2-kondensaattorit 5 kV transienteilla.


title: Liisa Ihmemaassa (täsmennyssivu)

text: Liisa Ihmemaassa voi tarkoittaa seuraavia:


title: CISPR

text: CISPR () on kansainvälinen erityisesti radiohäiriöihin keskittynyt IEC:n komitea. CISPR:n laatimat standardit käsittelevät radiohäiriöiden mittalaitteita, mittaustekniikkaa sekä sähkö- ja elektroniikkalaitteiden radiohäiriövaatimuksia.


title: Kybunpark

text: AFG Arena on monikäyttöinen stadion Sankt Gallenin kaupungissa Sveitsissä. Areenan virallisia avajaisia vietettiin 5. heinäkuuta 2008. Pääasiassa stadionia käytetään FC St. Gallenin kotipeleissä. Stadion korvasi Espenmoos -areenan. Stadionin kapasiteetti on vajaat 20 000. Stadionin nimi tulee pääsponsorilta Arbonia-Forster-Gruppelta.


title: Iván Markovits

text: Iván Markovits (2. kesäkuuta 1838 Kremnica – 5. huhtikuuta 1893 Budapest) oli unkarilainen pikakirjoittaja, joka laati saksalaisesta Gabelsbergerin pikakirjoitusjärjestelmästä unkarinkielisen version.


title: Iván Markovits

text: Markovits opiskeli oikeustiedettä, mutta päätyi pikakirjoitusalalle. Hän julkaisi Gabelsbergerin järjestelmästä sovituksen unkarin kielelle vuonna 1863, ensin itävaltalaisessa pikakirjoituslehdessä, ja vuotta myöhemmin kirjamuodossa. Vuodesta 1865 lähtien Markovits työskenteli Unkarin valtiopäivien pikakirjoitustoimistossa.


title: Betancourt

text: Betancourt on muun muassa seuraavien henkilöiden sukunimi:


title: Bettencourt

text: Bettencourt on muun muassa seuraavien henkilöiden sukunimi:


title: Die for the Government

text: Die for the Government on yhdysvaltalaisen punk-yhtye Anti-Flagin debyyttialbumi vuodelta 1996.


title: Die for the Government

text: Levyn kannessa albumin nimenä lukee ”Die for the Government”, mutta itse levyssä lukee ”Die for your Government”.


title: A New Kind of Army

text: A New Kind of Army on yhdysvaltalaisen punk-yhtye Anti-Flagin levy, joka julkaistiin alun perin 25. toukokuuta 1999. Albumista julkaistiin uusintapainos 19. lokakuuta 2004. Kyseessä on Anti-Flagin ainoa levy, jolla laulaa pääosassa pelkästään Justin Sane. Muilla levyillä on laulajina myös Andy Flag tai Chris #2. Albumin kansikuva on ideoitu kuuluisan toisen maailmansodan aikaisen valokuvan "Iwo Jiman lipunnosto" mukaan.


title: Clivio Piccione

text: Clivio Piccione (s. 24. helmikuuta 1984 Monte Carlo) on monacolainen moottoriurheilija. Hän on kilpaillut Britannian Formula Ford sarjassa vuonna 2001, Britannian Formula 3 mestaruussarjassa vuosina 2002–2004, GP2-sarjassa kausina 2005–2006 ja World Series by Renault sarjassa vuonna 2007. GP2 urallaan Piccione saavutti yhden voiton ja kaksi muuta palkintosijaa. Kaudet 2008–2009 Piccione kilpaili A1 Grand Prix sarjassa. Nykyään Piccione kilpailee FIA GT1 World Championship -sarjassa.


title: Marcus Ragnarsson

text:
Lars Johan Marcus Ragnarsson (s. 13. elokuuta 1971 Östervåla, Ruotsi) on ruotsalainen entinen jääkiekkopuolustaja. Hän pelasi urallaan 632 NHL-ottelua ja teki niissä tehot 37+140=177. Jäähyminuutteja Ragnarsson keräsi 482. Hän lopetti uransa kaudella 2010–2011 Elitserien-joukkue Djurgårdens IF:ssä.
Ragnarsson on Östervåla IF:n kasvatti. Hän pelasi siellä jo 15-vuotiaana täyden kauden 1986–1987 II-divisioonaa. Kaudella 1989–1990 Ragnarsson pelasi ensin sarjatasoa ylempänä Nacka HK:n riveissä ja hän nousi samalla kaudella Djurgårdens IF:n Elitserien-joukkueeseen, jossa Ragnarsson pelasi 13 runkosarjaottelua ja yhden playoff-ottelun. Keväällä 1990 hän voitti Ruotsin mestaruuden. Ragnarsson pelasi tulokaskaudellaan 1990–1991 35 ottelua tehoin 4+1=5. Hän voitti Ruotsin mestaruuden toisen kerran peräkkäin keväällä 1991. Keväällä 1992 Ragnarsson voitti Elitserienin hopeaa.


title: Marcus Ragnarsson

text: Kesällä San Jose Sharks varasi Ragnarssonin viidennellä kierroksella numerolla 99. Hän siirtyi Djurgårdenista Sharksiin kaudeksi 1995–1996. Ragnarsson pelasi siellä hienon tulokaskauden tekemällä 71 ottelussa tehot 8+31=39. Hän oli joukkueensa tehokkain puolustaja ja tehot olivat Ragnarssonin yhden kauden henkilökohtainen piste-ennätys NHL:ssä. Hän pelasi Sharksissa vielä seitsemänä seuraavana kautena ja pelasi useita kausia Mike Rathjen pakkiparina. Ragnarsson pelasi vuonna 2001 ssa. Seitsemännellä Sharks-kaudellaan, joulukuussa 2002 hänet kaupattiin Philadelphia Flyersiin vaihdossa Dan McGillisiin. Kausi 2003–2004 oli Ragnarssonille viimeinen NHL:ssä.


title: Marcus Ragnarsson

text: Ragnarsson siirtyi kaudeksi 2008–2009 sarjatasoa ylemmäs Elitserieniin ja palasi Djurgårdens IF:n riveihin. Hän voitti puolustajien piste- ja syöttöpörssin tehoilla 12+25=37, hänet palkittiin Elitserienin parhaan puolustajan Salming Trophyllä, ja hänet valittiin Ruotsin tähdistökentälliseen. Ragnarssonilla oli myös Elitserienin keskimäärin suurin peliaika ottelua kohden (26:12). Kaudella 2009–2010 loukkaantuminen lyhensi runkosarjan 37 mittaiseksi, mutta Ragnarsson voitti keväällä 2010 Elitserienin hopeaa. Kaudella 2010–2011 hän pelasi kolme runkosarjan ottelua, mutta Ragnarsson loukkasi olkapäänsä ja hän lopetti pitkän uransa 39-vuotiaana marraskuussa 2010.


title: Marcus Ragnarsson

text: Ragnarsson edusti Ruotsia talviolympialaisissa kahdesti: vuonna Naganossa 1998 ja Salt Lake Cityssä 2002, mutta hän jäi molemmissa kisoissa ilman mitalia. Hän pelasi myös MM-kilpailuissa vuosina 1995 ja 1997 voittaen molemmista MM-hopeaa. Ragnarsson edusti Ruotsia myös maailmancupissa syksyllä 2004. Yhteensä hän pelasi 40 A-maaottelua tehoin 3+6=9.


title: Giacomo Ricci

text: Giacomo Ricci (s. 30. maaliskuuta 1985, Baveno) on italialainen moottoriurheilija. Ricci on myös kilpaillut Formula BMW-, Formula Renault-, Formula 3000-, Champ Car Atlantic- ja International GT Open -sarjoissa. Ricci voitti Euroseries 3000 -sarjan mestaruuden vuonna 2006.


title: Giacomo Ricci

text: Ricci debytoi GP2-sarjassa kaudella 2008 DPR tallissa korvaten loukkaantunutta Michael Herckiä muutamassa kilpailussa. Seuraavalla kaudella Ricci ajoi neljä kilpailua, kunnes hänet korvattiin Franck Pereralla. Hän jatkoi DPR tallissa kaudella 2010 ajaen toiseksi avauskilpailussa ja voittaen Unkarin sprinttikilpailun, jonka jälkeen hänet korvattiin loppukauden ajaksi Fabrizio Crestanilla. Ricci saavutti kaikkiaan 16 pistettä sijoittuen sarjan kolmanneksitoista. Ricci on ajanut myös Aasian GP2 sarjassa voittaen yhden kilpailun kaudella 2009-10. Vuonna 2012 Ricci ajoi yksittäisiä kilpailuja Auto GP -sarjassa. Vuonna 2013 Riccin oli tarkoitus ajaa täysi kausi samassa sarjassa, mutta budjettiongelmien takia hän osallistui vain kauden avausviikonloppuun.


title: Vesiallergia

text: Vesiallergia on erittäin harvinainen nokkosihottumaa aiheuttava sairaus. Nimestään huolimatta se ei ole allergia, koska se ei perustu histamiinin vapautumiseen allergisessa reaktiossa, vaan se on enemmänkin yliherkkyyttä tislaamattomasta vedestä löytyville ioneille. Vesiallergia aiheuttaa kivuliaan reaktion vartaloon sen jouduttua kosketukseen veden kanssa.


title: Vesiallergia

text: Vesiallergia aiheuttaa yleensä ihon kutiamista ja polttelemista kaikenlaisen vedelle altistumisen jälkeen. Suihkussa käynti saattaa aiheuttaa erittäin kuivat silmät. Lämpimämpi vesi yleensä pahentaa reaktiota. Vettä juodessa vesiallergikolla saattaa esiintyä hengitysvaikeuksia tai kurkun turpoamista. Kipu yleensä hellittää 10–120 minuutin kuluttua.


title: Vesiallergia

text: Minkä vain veden olomuodon koskettaminen voi aiheuttaa oireiden esiintymisen. Myös oma tai toisen hiki voi aiheuttaa reaktion, joten kesällä on hyvä pysytellä viileässä hikoamisen välttämiseksi. Myös kyyneleet voivat aiheuttaa kipua. Useimmat vesiallergiasta kärsivät pyrkivät välttämään sadetta ja pitämään mukanaan sateenvarjoa kastumisen välttämiseksi. Kehon puhdistus on vaikeaa, koska vesiallergikot saattavat joutua ottamaan hyvin lyhyitä suihkuja vähentääkseen suihkun aiheuttamaa kipua.


title: Vesiallergia

text: Vesiallergialle ei ole tunnettua hoitoa. Dermatologit suosittelevat veden välttämistä mahdollisuuksien mukaan: Lyhyitä suihkuja, viileässä pysyttelemistä ja sateen välttelemistä oireiden helpottamiseksi. Lääkäri voi määrätä vesiallergiselle antihistamiinia tai muita lääkkeitä.


title: Their System Doesn’t Work for You

text: Their System Doesn't Work for You on yhdysvaltalaisen punk-yhtye Anti-Flagin toinen albumi. Levy on uusintapainos yhtyeen aikasemman splitti-levyn "North America Sucks" kappaleista, levyllä on myös 10 uutta kappaletta. Levy oli ensimmäinen bändin oman levy-yhtiön A-F Recordsin julkaisema levy.


title: Luonnonkosmetiikka

text: Luonnonkosmetiikka tarkoittaa ihonhoitotuotteita ja kosmetiikkaa, jonka lähtökohtana on, että siihen käytetyt raaka-aineet ovat mahdollisimman vähän haitallisia niin ihmiselle kuin luonnolle, jonka vuoksi tiettyjä kemikaaleja ei käytetä. Tätä säädellään sertifikaateilla. Tuotteiden raaka-aineiden ja tuotannon täytyy noudattaa jonkun riippumattoman sertifiointi-organisaation kriteereitä, jonka vuoksi usein puhutaankin sertifioidusta luonnonkosmetiikasta. Myös termejä orgaaninen kosmetiikka tai luomukosmetiikka saatetaan käyttää.


title: Luonnonkosmetiikka

text: Luonnonkosmetiikan raaka-aineiden tulee olla muun muassa luonnonöljyjä ja -vahoja, hajusteiden, väri- ja säilöntäaineiden tulee olla luonnosta peräisin. Luonnonkosmetiikan ihonhoitotuotteissa ei käytetä esimerkiksi formaldehydin vapauttajia säilöntäaineena, silikoneja, parabeeneja, etoksyloituja emulgaattoreita (PEG-yhdisteet), keinotekoisia väriaineita tai hajusteita, EDTA:ta, parafiinia tai muita maaöljyjohdonnaisia.


title: Luonnonkosmetiikka

text: Luonnonkosmetiikalle ei ole alun perin ollut olemassa yhtä yhteiseurooppalaista sertifiointijärjestelmää. Eri mailla on ollut omat sertifikaattinsa, esimerkiksi Saksassa BHID, Ranskassa Ecocert, Britanniassa Soil Association ja Italiassa AIAB, joista osaa on voinut hakea maan rajojen ulkopuolinenkin valmistaja. Laajimmalle levinneet luonnonkosmetiikan sertifikaattien myöntäjät (ja sertifikaatit) Euroopassa ovat BDIH ja Ecocert. NaTrue-leima, jota on alettu kehittää vuodesta 2007 lähtien, pyrkii olemaan kansainvälisesti tunnistettava, kaikille valmistajille avoin merkintä.


title: Luonnonkosmetiikka

text: Pääosin luonnonkosmetiikan raaka-aineet ovat kasvipohjaisia, osa on mineraali- tai eläinperäisiä. Merkittävä osa raaka-aineista on kasviöljyjä, -rasvoja ja vahoja, kuten soija-, jojoba- ja oliiviöljy, voipuusta (""Butyrospermum parkii"", engl. Shea tree) saatava karitevoi tai mehiläisvaha. Peseviä ja puhdistavia aineosia eli tensidejä saadaan esimerkiksi sokerista, kookoksesta ja käymisteitse valmistetusta alkoholista. Tuotteissa käytetään yleisesti eteerisiä öljyjä ja yrttiuutteita. Emulgointi- ja säilöntäaineet eivät saa olla synteettisiä. Säilöntäaineina voidaan kuitenkin luonnollisten aineiden lisäksi käyttää luontaisenkaltaisia (aineen on esiinnyttävä myös luonnossa) säilöntäaineita, esimerkiksi bentsoehappoa. Osa kasviraaka-aineista on peräisin luonnonmukaisilta viljelmiltä tai kasvaa luonnonvaraisena.


title: Luonnonkosmetiikka

text: Myös raaka-aineiden valmistus- ja käsittelymenetelmiä on rajoitettu. Raaka-aineita ei saa testata eläinkokein, geenimuunnella eikä säteilyttää.


title: Luonnonkosmetiikka

text: Luonnonkosmetiikassa ei ole sallittua käyttää esimerkiksi:


title: Luonnonkosmetiikka

text: Jotkin sertifikaatit säätelevät raaka-aineiden käytöstä tiukemmin kuin toiset. Natriumlauryylisulfaatti (SLS, sodium lauryl sulphate) esimerkiksi ei ole BDIH-sertifikaatissa sallittu aine, mutta Ecocert ei sitä kiellä. Osa valmistajista taas erityisesti ilmoittaa, ettei säilöntäaineena ole käytetty parabeeneja tai fenoksyylietanolia (phenoxyethanol).


title: Luonnonkosmetiikka

text: Sertifioinnin ideana on varmistaa, että valmistajista riippumaton ulkopuolinen taho tarkastaa tuotteet valmistusaineiden ja -menetelmien osalta säännöllisesti. Näin kuluttaja ja tuotteiden loppukäyttäjä voi varmistua, että tuote täyttää luonnonkosmetiikalle asetetut vähimmäisvaatimukset. Sertifikaatit ovat myös valmistajan etu: sertifikaatti-logon ansiosta kuluttaja osaa valita luonnonkosmetiikan kriteerit täyttävän tuotteen.


title: Luonnonkosmetiikka

text: Kosmetiikan sisältämät aineet on merkittävä niin sanotulla INCI-ainesosaluettelolla. INCI-luettelosta kuluttaja näkee tuotteen valmistusaineet, vaikka ne ovatkin usein tavalliselle kuluttajalle vaikeaselkoisia. Luettelosta voi silti päätellä, että joidenkin kosmetiikkavalmistajien tuotteet voivat täyttää luonnonkosmetiikan standardin, vaikkei tuotteella tai tuotemerkillä ole sertifikaattia. Pieni yritys ei välttämättä sertifikaattia hae, sillä sertifiointi maksaa.


title: Luonnonkosmetiikka

text: Toisaalta joidenkin valmistajien tuotteissa on sekä luonnosta peräisin olevia aineita että myös tavanomaisessa kosmetiikassa yleisiä raaka-aineita, jotka ovat luonnonkosmetiikan sertifikaattien mukaan kiellettyjä. Tällaiset valmistajat käyttävät mielellään markkinoinnissaan luonnonmukaisuuteen viittaavia mielikuvia ja mainoslauseita.


title: Luonnonkosmetiikka

text: BDIH (Bundesverband Deutscher Industrie- und Handelsunternehmen für Arzneimittel, Reformwaren, Nahrungsergänzungsmittel und Körperpflegemittel) on saksalainen, vuonna 1951 perustettu sertifiointijärjestö, jonka BDIH-merkkiä on alettu kehittää vuodesta 2001. BDIH-merkittyjä tuotteita on noin 5 000. Raaka-aineiden on oltava valvotusti tuotettuja. Raaka-aineista 15 täytyy olla peräisin luomutuotannosta (mm. jojoba-, oliivi- ja soijaöljy). Englanninkielinen logo on saatavissa myös kansainvälisesti, ja sen valvonnasta ja markkinoinnista vastaa International Organic and Natural Cosmetics Corporation (IONC GmbH). Järjestö ei ole voittoa tavoittelematon.


title: Luonnonkosmetiikka

text: BDIH-vaatimuksiin kuuluu, että tuotemerkki ei voi saada sertifikaattia, ellei sen tuotteista 60 % täytä sertifikaatin vaatimuksia.


title: Luonnonkosmetiikka

text: Ecocert on Ranskassa vuonna 1992 perustettu organisaatio, joka on aloittanut kosmetiikan sertifioinnin vuonna 2002. Ecocert-logon saaminen ei ole yhtä tiukkaa kuin BDIH-logon: Valmistaja voi saada logon, vaikka sen tuotteista vain yksi tai muutama läpäisisi sertifikaatin vaatimukset. Ecocert-merkintä on kansainvälisesti saatavilla. Järjestö ei ole voittoa tavoittelematon.